[image: image2.jpg]NNNNNNNNNNNNN



[image: image3.jpg]0]

1953 ——

BUDAPEST




[image: image4.png]TANSZK



                     [image: image5.jpg]NNNNNNNNNNNNN



[image: image6.jpg]0]

1953 ——

BUDAPEST




[image: image7.png]TANSZK




[image: image5.jpg][image: image6.jpg][image: image7.png]                     [image: image2.jpg][image: image3.jpg][image: image4.png]

TÁMOP-5.3.8-11/A1-2012-000

 kiemelt projekt keretében

Munkavállaláshoz Szükséges képességek fejlesztése tréning

13. TANANYAGEGYSÉG:

EGÉSZSÉG MEGŐRZÉS

2012. október
1. Összefoglaló
1.1. A tananyag egység célja

A résztvevők rendszerbe foglaltan áttekintő ismereteket kapnak az egészség megőrzéséhez, az egészséges életvitelhez szükséges módszerekről. Megismerik az egészséges életmód, életvitel összetevőit, és jelentőségét a mindennapi életvitelben. Összefoglalást kapnak az életvitelt romboló csapdákról. Az ismeretek és példák birtokában speciális, egyéni, állapotuknak megfelelő életviteli technikákat alakíthatnak ki.  Fontos cél, hogy a résztvevők megismerkedjenek és elsajátítsák a mindennapi és munkahelyi helyzetekben leggyakrabban előforduló balesetek, rosszullétek esetén szükséges elsősegély-nyújtási módszereket és technikákat.

1.2. Tartalmi sajátosságok, megszerzendő kompetenciák

A modul összefügg a stressz, a kiégés, a krízis, valamint a lelki egészségvédelem témaköreivel, végső soron az ember, mint egységes egész holisztikus szemléletével.
A témafeldolgozás során lényeges, hogy a résztvevők teljes rendszerben lássák az egészségmegőrzés és életmód összefüggéseit, és pozitív megközelítéseit.
A téma feldolgozása során képet kapnak saját és mások életmódbeli szokásairól, elképzeléseiről, amit összevethetnek az egészségtudatos elképzelésekkel, konkrét javaslatokkal.  A rövid tartalmi összefoglalók és a csoportmunkák lehetőséget teremtenek az eltérő élethelyzetek, gondolkodásmódok összevetésére, saját állásfoglalás kialakítására, a változtatási szándék, személyes felelősségvállalás megerősítésére. A résztvevő képessé válik az általános egészségi állapotára ártalmas körülmények felismerésére és segítő erőforrások elérésére.
1.3. Követelmények a képzés szereplőitől

A tananyagegység követelménye, hogy a résztvevők ismerjék meg az egészségmegőrzés módszereit. A modulban foglaltak tudatosítsák, hogy az egészséges életmód igen sokféle lehet: egy adott életmód, szokásrendszer minősége mindig az aktuális élethelyzettől, kulturális, etnikai, társadalmi csoport hovatartozástól függően mérlegelhető és értékelhető.

Ismerje meg a szenvedélybetegség kialakulásának lehetőségeit, megelőzésének módját, a dohányzás, alkohol- és drogfogyasztás veszélyeit, valamint a stressz-helyzeteket a családban. Ismerje meg és legyen képes alkalmazni az elsősegély-nyújtási technikákat a mindennapi élethelyzetek megoldásának érdekében.
Tréner: képes legyen a tartalmi célokat rendszerbe foglaltan, eredményorientáltan megvalósítani, a kapcsolódó tananyagegységek fő üzeneteit összekapcsolni a témával. A feladatvégzések és gyakorlatok vezetésénél támogatást nyújtani, és beleérző rugalmassággal irányítani.

Mentor: támogassa a trénert és a résztvevőket, értse meg a módszereket, segítse a résztvevőket az önmagunkról való felelősségteljes gondolkodásban és a felmerülő helyzetek értelmezésében.
Szupervízor: biztosítsa a résztvevők ott létét, támogassa a résztvevők és a mentorok munkáját.
Résztvevők: képesek legyenek az egészség téma sokoldalú összefüggéseinek átlátására, pozitív beállítódás kialakítására.
2. A tananyag egység felépítése és módszerei – programterv

	A téma feldolgozásának tartalmi elemei, menete


	Időke-ret
	Alkalmazott képzési módszer
	Témakör feldolgozásához kiosztott oktatási segédletek, szükséges oktatási eszközök 

	1. NAP

	Bevezetés, köszöntő 

Tananyag egység bevezető

mi történik a héten? mi a téma, amivel foglalkozunk? – mi jut eszükbe a résztvevőknek a témáról?
	1.

óra
	tréneri bevezető
	

	Az egészséges életvitel 

Kérdőív kitöltése
Kérdőív megbeszélése
Tréneri összefoglaló 
	
	egyéni munka, TCS-os megbeszélés, plenáris feladatmegoldás

(1. sz. feladat)
	Flipchart,

1. sz. feladatlap:

kérdőív: Az egészséges életvitel azt jelenti, hogy”
Diasor: 2-5. dia

Kivetítő

	Feladatkiadás
	
	
	

	Feldolgozás munkahelyi környezetben

Az egészséges életvitel I. (folytatás)

A személyi higiéné

„Mit tartalmaz a Testápoló táskám?”

Legfontosabb testápoló szerek gyűjtése, használatuk a mindennapi tisztálkodásban

	2.-4. óra
	a személyi higiéné téma részletes feldolgozása, TCS-ban

(2. sz. feladat)
	2. sz. feladatlap: „Mit tartalmaz a testápoló táskám?” Milyen tisztálkodó szerek szükségesek a napi tisztálkodáshoz?

	További ajánlott gyakorlat:

Hatásos praktikák a testápolásban – gyűjtés
Háztartási tisztítószerek és használatuk
	
	megbeszélés TCS-ban
	

	2. NAP

	„Kedvenc ételeim, ahogyan nagymamám, anyám készítette!”


	1.

óra
	ráhangolás, plenáris megosztás
	Flipchart

	Egészséges életvitel II.

Evés vagy táplálkozás?

Tréneri összefoglaló 
	
	egyéni munka,

megbeszélés TCS-ban

(3. feladat)
	ételképek, 
3. sz. feladatlap:
 „Evés vagy táplálkozás?”
Diasor: 6-8. dia

Kivetítő

	Feladatkiadás
	
	
	

	Feldolgozás munkahelyi környezetben

A helyes táplálkozás

Mintaétrend kialakítása


	2.-4.

óra
	a gyakorlat folytatása TCS-ban

(4. sz. feladat)
	4. sz. feladatlap: Mintaétrend kialakítása

	További ajánlott gyakorlat:

„Főzzünk egészségesen!”

Receptalkotás
	
	gyakorlat a TCS-ban
	alapanyag –kártyák

	3. NAP

	Napi programindítás, szabad mozgás zenére
	
	ráhangolás
	cd lejátszó, zene

	Egészséges életvitel III.

Testmozgás, sportolás lehetőségeinek összegyűjtése

„Ön mit sportol vagy mozog?”

Tréneri összefoglaló 
	1.

óra
	 plenáris csoportmunka
	flipchart

Dia: 9. dia

Kivetítő

	 Egészséges életvitel IV.

 „Mit adok, és mit kérek?”

Mit tehetünk a jó párkapcsolatért?

Tréneri összefoglaló 
	
	megbeszélés TCS-ban, kártyaírás, plenáris bemutatás

	üres kártyák, filctollak, flipchart, gumiragasztó
Diasor: 10.-11. dia

Kivetítő

	Feladatkiadás
	
	
	

	Feldolgozás munkahelyi környezetben

Amit tenni kell a jó családért, kapcsolatért!

A téma folytatása, ismert pozitív minták felidézésével. 


	2.-4.

óra
	TCS megbeszélés
	

	További ajánlott gyakorlat:


	
	
	

	4. NAP

	Elsősegélynyújtás

Milyen balesetek, rosszullétek fordulnak, vagy fordulhatnak elő velem, illetve a munkahelyemen?
	1. óra
	TCS munka
	 rosszullétekről, balesetekről képes kártyák


	Mit kell tennem akkor…? (húzott szituációk alapján)
	
	TCS munka
(5. sz. feladat)
	szituációs kártyák, Elsősegély táblázat

5. sz. feladatlap: Mit kell tennem, akkor..?

	Feladatkiadás
	
	
	

	Feldolgozás munkahelyi környezetben

Hova fordulhatok akkor…?

Tanulócsoportban mentori segítséggel gyűjtsenek olyan személyeket, közösségeket és intézményeket, ahova problémáik esetén fodulhatnak.
	2.-4.

óra
	TCS megbeszélés
(6. sz. feladat)
	6. sz. feladatlap: Hova fordulhatok akkor…?

	5. NAP

	Hova fordulhatok akkor…?
Az előző napi gyűjtés megbeszélése, megosztása
	1.

óra
	ráhangolás
	flipchart

	Egészséges életvitel. V.

Szenvedélybetegségek

Szenvedélyeink, szokásaink

Tréneri összefoglaló
	
	plenáris gyakorlat
	Diasor: 16-19. dia
Kivetítő

	- 'Üzenet a liftből":

Héten tapasztaltak feldolgozása: egyéni visszatekintés, saját aktivitás és tanultak értékelése 

- Héten tapasztaltak feldolgozása: visszacsatolás egymásnak
	2-4. óra
	TCS-ban
	7. sz. feladatlap: A hét tanulságai

8. sz. feladatlap: Mi volt a legjobb a héten?



	6. NAP

	Tantermi program

Az egészséges életmód
Heti rend készítése - vizsgafeladat
(tisztálkodás, étrend, mozgás)
	1. óra
	Létszámtól függően 3-4 kiscsoportban
(vizsgafeladat)
	

	Feldolgozás munkahelyi környezetben

ismétlés, tanultak, gyakorlatok felelevenítése, összefoglalása
	2. óra
	
	

	
	3. óra
	
	

	
	4. óra
	
	


3.Tartalmi elemek
Egészséges életvitel, egészséges életmód
Korábban, a stressz, a kiégés, a mentálhigiéné témáinak feldolgozásakor a témáknak megfelelő fókusszal elhangzott az egészség fogalma, tartalma, értelmezése. Csakúgy, mint az előzőekben, amikor a mentálhigiéné, a lelki egészségvédelem témáját tárgyaltuk, kiemeltük, hogy a megváltozott munkaképességű emberek egészségének fenntartása, a további egészségromlás megelőzése éppen a teljes-ség, egészleges-ség korlátozott volta miatt fontos tényező.
Az egészséges életmód, életvitel témájának gazdag, szinte kimeríthetetlen tárházát találjuk könyvek, tematikus újságok, cikkek sokaságában nyomtatott és elektronikus formában egyaránt. A sokféleség különböző alapú, vagy hangsúlyú megközelítéseket is jelentenek, azonban minden megközelítésben érvényesül a holisztikus szemlélet, egyszerre veszi figyelembe az ember lelki, testi-fizikai és szociális állapotát. 
Életmódnak nevezzük azon körülményeinket, szokásainkat, amelyek közt, és ahogyan élünk, melyek jellemzők ránk, és meghatározzák egyéniségünket. Az egészséges életmód teszi lehetővé az egészségünk megőrzését, az aktív, hosszú életet. 
Az egészséges életvitel, életmód felöleli 
· az önismeretet (testi-lelki)

· a személyes higiénét, 
· a táplálkozást,
·  a megfelelő mozgást, 
· a pihenés és munka egyensúlyát, 
· a kiegyensúlyozott kapcsolatrendszert (család, házassági- és párkapcsolatok, szülő-gyermek kapcsolatok, családi stresszhelyzetek kezelése)

· mértékletességet,
· drogok, ajzószerek, élvezeti elkerülését (cigaretta, alkohol, drog)

Magyarország egészségügyi mutatói arról tanúskodnak, hogy kevesen vannak azok, akik egészséges életmódot folytatnak. Az adatok azt mutatják, a világon elsők vagyunk a szív- és érrendszeri, a daganatos betegségek és a cukorbetegség tekintetében. Bár vannak olyan esetek is, amikor a tünetekért a genetikai meghatározottság felelős, de az esetek túlnyomó többsége a hibás életmódra vezethető vissza.

3.1 Önismeret

Az egészséges életvitel, életstílus kialakításához elengedhetetlen a testi és lelki önismeret. Az általánosságban megfogalmazott tanácsok és különböző módszerek nem követhetők mindenkinek egyforma módon, hiszen minden ember más. Meg kell ismernünk saját szervezetünket, meg kell találnunk a számunkra legmegfelelőbb étrendet, testmozgást. Figyelnünk kell testünk reakcióit és válaszait, lelkünk jelzéseit. 
A betegségek, vagy a fáradékonyság, a stressz gyakran lelki-pszichés problémákra vezethetők vissza. Fontos, hogy figyeljük testünket és ezzel párhuzamosan figyeljünk lelkünk-szellemünk rezdülésére, és ne féljünk segítséget kérni. Jobb megelőzni a betegséget, mint a betegség áldozatává, válni. Figyeljünk a lelki egészségünk állapotára!
3.2 Személyes higiéné

A higiénia szó az egészség és tisztaság görög istennőjének - Hygienia - nevéből származik. A higiénia az egészségtan, egészségügy, fertőzés elkerülésére irányuló tisztaság előírásai, és hozzátartozik a mindennapi kultúrához. A tiszta öltözék mellett a test ápoltsága és tisztasága, vagyis a személyi higiénia az egészséges élet követelményeihez tartozik, és személyiségünk részét képezi. A testi, személyes higiénia, azaz tisztaság, a kulturáltság velejárója, és nemcsak magunknak jelent jó érzést, hanem embertársaink is elvárják tőlünk, ezért nem tekinthető magánügynek.
A higiénia egyik fő eleme, a mosakodás során külön figyelmet kell fordítani a testhajlatok, különösen a hónalj megtisztítására, mert az ott keletkezett testszag a higiénia hiányát, az ápolatlanság benyomását kelti. 
A jó tisztálkodási szerek ismérvei:
· Szappan: színezék és illatanyagmentes, ill. hidratáló anyagokat tartalmazó, lehetőleg semleges kémhatású. Vannak gyógynövényes szappanok, pl. kamillás (szárító), körömvirágos (hámosító), ibolya (pórus összehúzó). Gyógyszappan: kénes, bóraxos a pattanások ellen. 

· Fertőtlenítő: mértékkel használandó.

· Tusfürdők: ugyanazon ismérvekkel rendelkezzenek, mint a szappanok

· dezodorok: illatmentes, vagy legalább bőrbarát legyen, az illatanyag allergiás kiütéseket okozhat, hajtógázmentes, természetes anyagokat tartalmazó.

A dezodoráló szerek alkalmazásánál tudni kell, hogy sokan érzékenyek ezekkel szemben, és természetesen azt, hogy ezeket tisztálkodás után, nem pedig helyette, kell használni, tehát a higiénia alapvetően maga a tisztálkodás.
Arcápolás

Az arc ápolásának alapja az arcbőr tisztántartása. Az arcmosás alapos kézmosással kezdődik! Lehetőleg 2x szappanozzuk kezünket. Nem az arcra kenjük a szappant, hanem szappanos kézzel dörzsöljük át az arcot, majd bő vízzel leöblítjük. A szappantól a száraz arcbőrt óvni kell. Különféle arctisztító szerek is kaphatók, ezeknél kövessük a használati utasításban leírtakat.

Arcbőr típusok:

· száraz bőr: kevés szappant használjunk, mert még inkább kiszárad, érdemes langyos vízzel mosni, vagy valamilyen arclemosót alkalmazni. A gyógyszertárakban elérhetőek ilyen készítmények.  Az ilyen arcbőr ápolásánál a száraz bőrre ajánlott arckrémek használata javasolt.

· zsíros bőr: hatásos a szappan, mert szárító hatású. Kénes vagy zöld tea kivonatot tartalmazó szappanok használata ajánlott.

· pattanásos bőr: célszerű meleg vízzel és szappannal többször megmosni naponta.

Mindkét bőrtípus- zsíros és pattanásos arcbőr – esetén, napi 2x ajánlott az arcmosás, és a megfelelő arcápoló krém használata.
Arcápolás módjai:

· arc szauna: 5-6x váltakozva hideg és meleg vízzel arcot mosni, felélénkül a bőr vérkeringése, puha lesz, gyógyszer a pattanásokra

· masszírozás: a kézi zuhanyt megfelelő hőmérsékletre és erősségre állítjuk, majd körkörös mozdulatokkal masszírozzuk az arcbőrt 1-2 percig

Alapvető higiéniai követelmény, hogy mindenkinek saját törölközője legyen.

Láb higiénia

A láb higiénia, illetve lábápolás követelménye a lábak szappannal való alapos mosása és szárazra törlése. Különösen fontos a lábujjak közének gondos törlése, mert ha ez a terület nedves marad, jó táptalajul szolgál a fertőző gombáknak. 
Intim higiénia

Az ápoltság és tisztaság nem képzelhető el intim higiénia nélkül. Fokozottan figyelni kell a külső nemi szervek és a végbél környékének tisztántartására, mindennapos, langyos, szappanos tisztálkodás szükséges.

A kéz higiéniája

A higiénia szempontjából a szennyeződésre leginkább kitett testrész a kéz, ezért gyakori mosása nélkülözhetetlen. Különösen fontos, hogy minden WC használat után szappannal mossunk kezet. A kéz higiénia és a láb higiénia mellett lényeges a köröm higiénia is. A higiénia szemszögéből nézve, az ápolt köröm éppen csak túlér az ujjak hegyén. Ha hosszabb, akkor a kórokozók megtelepedésére nagyobb lehetőség adódik alatta, ha rövidebb, nem védi ujjunkat.
A száj és a fogak tisztántartása

A száj higiénia, illetve a száj ápolása egészségügyi és esztétikai szempontból egyaránt nélkülözhetetlen. A rendszeres fogmosás, a fog higiénia biztosítja a fogak fizikai és kémiai úton való megtisztítását. Célszerű minden étkezés után, de este és reggel feltétlenül fogat mosni. A fogmosáshoz olyan kefét használjunk, hogy a fogak közötti réseket is meg tudjuk tisztítani. Fontos elsajátítani a helyes fogmosás technikáját is. Az alapos fogmosás legalább 3 percig tart.
Hajápolás

A hajápolás, azaz haj higiénia szintén a testi tisztasághoz tartozik. A hajszálak között gyűlik fel leginkább a levegőben szálló korom és por, ezért a hajat megfelelő időközönként meg kell mosni, majd kibontva, kíméletesen szárítani. A haj higiénia elemei közé tartozik a rendszeres mosáson kívül a naponkénti alapos átkefélés.
Nem mindenkinek egyformán zsírosodik, piszkolódik a haja, a hajmosás gyakorisága is egyénenként eltérő, de 5 naponként, de legalább hetente sort kell keríteni rá. Válasszunk hajas fejbőrünknek és hajtípusunknak megfelelő sampont.

A ruházat higiéniája

Mindig tiszta, gondozott ruhát kell viselni. Minden társas helyzetben, munkahelyen, családban az ápolt külső önmagunk és mások iránti tiszteletről is árulkodik. Az esztétikai megjelenéshez és a jó közérzethez fontos, emellett az egészséges élet alapfeltétele. A szennyezett, beizzadt ruhaneműt tisztára kell cserélni, és a szennyeződésnek megfelelően ki kell tisztítani. Az elszakadt ruhanemű javítására is figyelmet kell fordítani, egyrészt azért, mert a szakadt ruha ápolatlanságot tükröz, másrészt a javításokkal, a ruházatunk gondozásával, növeljük a ruha viselési időtartamát, és ezzel pénzt takarítunk meg.
A lakó- és munkakörnyezet higiéniája 

A lakás tisztasága az egészséges életmód alapkövetelménye. A lakás takarítása, tisztántartása szükséges a szennyezettség mértékének függvényében, de minimum heti egy alkalommal célszerű takarítani. A heti takarítási alap feladatok közé tartozik a portörlés, porszívózás, a felmosás (megfelelő tisztítószerrel történjen) és a mellékhelyiségek, konyha tisztán tartása.

A penészedés leginkább a falak nedvesedése által keletkezett probléma, a vizesedés kiküszöbölése, illetve a tisztító meszelés jelenthet megoldást a problémára. A poratkák a szabad szemmel gyakran nem látható porokban találhatók, például a bútorszövetekben, a szőnyegszálak között. A szőnyegek gyakori porszívózásával, a bútorok tisztántartásával, ill. a padlóborítás cseréjével küszöbölhető ki a poratka szennyeződés. A penészgomba és a poratka kiemelt allergénként szerepel. Allergizáló hatású lehet az állatszőr is. A kutya, macska, ill. más háziállatok tartása a lakásban is figyelmet igényel. Az állatok almozásáról, táplálásáról és széklet- vizeletürítésének megoldásáról elkülönítve gondoskodni kell. A lakás falának tisztítása porszívózással, tisztító meszeléssel oldható meg. Az ablakok tisztításához megfelelő hatásfokú ablaktisztító ajánlatos. A háztartási szemetet gyűjteni kell, elszállítani, majd a szemétgyűjtő helyen gyűjteni és kezelni.

A munkakörnyezet tisztántartásakor a kialakított szabályoknak megfelelően kell eljárni, így nem csak egészségesebb a környezet, de a tisztántartás hiányából fakadó balesetek is megelőzhetők. A közvetlen munkakörnyezet, a műhely, a munkapad, a használt eszközök megtisztítása alapja a jól végzett munkának. A szemetet, hulladékot az arra kijelölt tárolóba dobjuk! Étkezni csak a kijelölt helyiségben szabad! Az étkező helyiségben tároljuk a magunkkal hozott élelmiszert, munka közben ne étkezzünk.
A testápolás szabályai:

· Tisztálkodni tudni kell.

· Este meleg víz és szappan, reggel langyos vagy hideg víz használandó.

· Naponta legalább 2x fogat kell mosni.

· WC használat után szappanos kézmosás és kéz szárazra törlésre kívánatos.
· Az arcmosás, arcápolás alapos kézmosással kezdődik.
· Mindenkinek külön testápolási eszközeinek kell lennie, mindenkinek külön fogkeféje, fésűje, keféje és törölközője legyen!
· Hajápolás: 5-7 naponként mosás, rendszeres fésülködés, fejbőr ápolása szükséges.
· Elengedhetetlen naponta meleg vízzel, alapos szappanozás mellett tisztálkodni, zuhanyozni.
· Zsebkendő magunknál tartása elegendő mennyiségben.
3.3 Egészséges táplálkozás
 Magyarországon többnyire zsíros, fűszeres ételeket fogyasztunk. Ráadásul ezeket is rendszertelenül, rosszak az étkezési szokásaink, mivel reggel szinte semmit, este pedig túl sokat eszünk. Köztudott, hogy a napot bőséges, egészséges reggelivel kell kezdeni, majd a nap folyamán még legalább ötször kell táplálkozni, és leginkább könnyű, egészséges ételeket kell fogyasztani, mint pl. zöldségek, gyümölcsök, színhúsok fogyasztása. Kerüljük a nehezen emészthető táplálékokat. Bizonyára felmerül az a kérdés, hogy jó és akkor mi lesz azokkal az ételekkel, amiket szeretünk és zsírosak, és fűszeresek? Jogos kérdés, de az egészség és az egészséges életmód szempontjából fontos figyelnünk arra, hogy testünket megfelelő tápértékű élelmiszerekkel lássuk el, hiszen a testünket egy egész életre kapjuk.  Az általunk kedvelt ételeket is megreformálhatjuk, elkészíthetjük az egészséges táplálkozás szempontjai szerint is.
Az Egészségügyi Világszervezet ajánlása (WHO) alapján az egészséges táplálkozás tejet és tojást fogyasztó, ún. lakto-ovo-vegetáriánus étkezés. Ugyanakkor bizonyított tény, hogy a teljes vegetáriánus (tisztán növényi) étrend is megfelelő lehet. Mindez arra int bennünket, hogy a hús helyett a növényeket (zöldség, gyümölcs, hüvelyesek) részesítsük előnyben. A kiegyensúlyozott összetételű, magas tápértékkel bíró élelmiszerek fogyasztása segíti a betegségek megelőzését, az egészség megőrzését.
Tápanyagok fajtái, felhasználásuk:

· fehérjék: sejtek, szövetek, szervek felépítő anyagai, nélkülözhetetlen a szervezet számára, napi szükséges bevitel 70-80 g.

· zsírok: a szervezet energiaforrása, bőr alatti zsírszövet alkotórészei, szervezet felépítő elemei, hormonok alapanyagai, zsíroldódó vitaminok hordozói, napi bevitel 1g/kg.

· szénhidrátok: a szervezet nélkülözhetetlen anyagai, a szervezet energiaszükségletének 50-60%-át fedezi, napi szükséglet: 300g

· vitaminok: zsírban oldódó (A,D,E,K) és vízben oldódó (C,B,H…)vitaminokat különböztetünk meg, szerves anyagok, amelyek energiaforrásként nem szerepelnek, anyagcsere folyamatokban nem vesznek részt, de mégis nélkülözhetetlen elemei a szervezetnek, hiányukban hiánytünetek jelentkeznek, pl. D vitamin hiányában angolkór, C vitamin hiányában skorbut betegségek léphetnek fel.

· ásványi anyagok: az egészséges állapot fenntartásához szükségesek, pl. vas, kobalt a vérképzéshez szükséges, a jód a tiroxin, a fluor a fogzománc képződéséhez elengedhetetlen.

Milyen táplálékféleségből mennyit fogyasszunk naponta?

· zsírok, olajok, édességek: mérsékelt fogyasztás

· tej, joghurt, sajt: 2-3 adag

· baromfi, hal, hús, tojás, szárazbab, olajos magvak: 2-3 adag

· zöldségek: 3-5 adag

· gyümölcsök: 2-4 adag

· kenyér, gabonafélék, rizs, tésztafélék: 6-11 adag

Alapelvek a táplálkozás során:

· Minél változatosabban, többféle élelmiszerből, különböző módon készítsük ételeinket. Ne ragaszkodjunk makacsul a megszokotthoz, ne utasítsuk el az újat.

· Kerüljük a zsíros ételeket. Főzéshez, sütéshez inkább használjunk olajat, vagy margarint. Részesítsük előnyben a párolást, cserépedényben való ételkészítést az olajban sütés helyett. Mellőzzük a rántást, a magas zsírtartalmú tejfölt, tejszínt. Óvakodjunk a sok koleszterint tartalmazó táplálékoktól, mint a belsőségek: máj, szív, vese, velő. Tojást legfeljebb heti 2x fogyasszunk.

· Kevés sóval készítsük ételeinket, inkább természetes fűszereket használjunk.

· Csak a főétkezések befejező fogásaként hetente legfeljebb 1-2x együnk édességet. Ételeinket lehetőleg ne cukrozzuk, ahol lehet, inkább használjunk mézet. Együnk gyümölcsöket, és igyunk természetes gyümölcslevet.

· Rendszeresen, naponta többször együnk nyers gyümölcsöt, zöldségféléket. 

· Naponta fogyasszunk legalább fél liter tejet, vagy ennek megfelelő tejterméket.

· Barna kenyér, teljes kiőrlésű lisztből készült sütemények, tészták fogyasztása ajánlott.

· Naponta 4-5x étkezzünk kis mennyiségben.

· Szomjúságunkat legjobb, ha csapvízzel, ásványvízzel oltjuk. Ne fogyasszunk színezékkel, aromákkal dúsított üdítőket, alkoholt.

Táplálkozásunk átalakításában nincsenek tiltott szerek, csak kerülendő mennyiségek.

Alternatív táplálkozás:

· szemivegetáriánus: fogyaszt csirkét, halat, pulykahúst, tejterméket, zöldséget, gyümölcsöt, tojást. Elkészítésnél párol, nyersen fogyaszt, zsiradéknak olajat, margarint használ.

· lakto- ovo: húst egyáltalán nem fogyaszt, tejterméket, tojást, zöldséget és gyümölcsöt igen. A nyers táplálék nagyobb arányban szerepel, sok csírát, olajos magvat esznek.

· lakto: húst nem fogyaszt, semmit nem fogad el, amiben tojás van. Zöldséget, gyümölcsöt, tejterméket fogyaszt. A csírák és olajos magvak nagyon fontosak. Mindent nyersen fogyaszt.

· tisztán vegetáriánus: csak zöldséget, gyümölcsöt, csírákat és magvakat fogyaszt, mindent nyersen.

· makrobiotikus táplálkozás: csak csíra és magvak.
A víz szervezetünk alkotóeleme, hozzájárul testünk kiegyensúlyozott működéséhez. Fontos, hogy rendszeresen napi minimum 2 l folyadékot fogyasszunk. Fontos, hogyha kávézunk, dohányzunk, akkor több vizet igyunk, mert ez utóbbi két dolog vizet von ki a szervezetünkből. Ráadásul, méreganyagokat is tartalmaz, így ezeket, ahogy lehet, „mossuk ki” a szervezetünkből.

Speciális diéták
Lisztérzékenység

A lisztérzékenység kezelése a teljes gluténmentes étrend. Ha ezt sikerül maradéktalanul megvalósítani, a beteg tünetei megszűnnek, a szöveti eltérések rendeződnek. Bár a diéta betartása nem könnyű, a glutén teljes kihagyása teljes gyógyuláshoz vezet. Nagy segítség lehet a betegek számára coeliákiás klubokhoz, betegcsoportokhoz való csatlakozás (receptek megosztása, beszerzési források ismerete).
· Lisztérzékenyek számára tiltott ételek, italok: búza (liszt, búzacsíra), rozs, korpa, árpa, maláta, tönkölybúza, durumbúza, sör, whiskey, vodka, gin.

· Nyomokban glutént tartalmazhatnak: stabilizátorok, karamell, citromsav, dextrin, maltodextrin, maltóz, növényi sűrítőanyag, rizstej, szójaital, szójaszósz,  rokfort sajt, sütőpor, instant kakaó és kávé, levespor, mártáspor, mustár, ketchup, nápolyi, keksz, fogyókúrás porok.

· Gluténmentes, fogyasztható ételek: burgonya, rizs, kukorica, köles, hajdina, szója, bab, borsó, gyümölcsök, zöldségek, halak, húsok, tejtermékek. Gyári termékek közül a gluténmentes jelzéssel ellátott élelmiszerek fogyaszthatók. 

Cukorbetegség

Bármilyen fajta cukorbetegsége van is valakinek, az étrendjének finomítatlan, lassan emészthető, rostokban gazdag szénhidrátokat kell tartalmaznia, amelyeknek a lebontásához igen kevés inzulin szükséges.

Ez különösen vonatkozik a következőkre:

· köles

· zab

· bab

· zöldségfélék
A zabnak más teljes őrlésű gabonafélékkel együtt az az előnye is megvan, hogy a kimutatások szerint csökkenti a vér koleszterinszintjét. Az egyszerű szénhidrát (cukor stb.) és a komplex szénhidrát (gabonafélék, zöldségek stb.) között az a fő különbség, hogy más és más arányban szívódnak fel a vérben. 
A komplex szénhidrátoknál, amelyeket mindenféle feldolgozás nélkül, "csak úgy" kell fogyasztani, ahogy megteremnek, a glükóz lebomlása lassú, ez percenként körülbelül két kalóriát jelent napi 3000 kalóriás diéta esetén. Az egyszerű cukroknál azonban (amely csak mesterségesen állítható elő) kész "glükózroham" indul el száz vagy még több kalóriával, amelyet egyre nagyobb mértékű ingadozás követ a vércukor- és az inzulinszintben.

 Ahhoz, hogy a cukorbetegek elkerülhessék az efféle ingadozásokat, és optimális kalóriamennyiséget nyerhessenek az élelmiszerekből úgy, hogy a lebontás lassú és egyenletes legyen, a napi étrendjüknek 60-80 százalék komplex szénhidrátot kell tartalmaznia 3- 5 étkezésre elosztva. A finomított szénhidrátokban található egyszerű cukor lehetővé teszi nekünk, hogy óriási kalóriamennyiséget fogyasszunk el. Tíz dkg csokoládé kalóriaértéke például ugyanannyi, mint másfél kilogramm almáé. (Elég nyilvánvaló, hogy a csokoládét pár pillanat alatt fel tudjuk habzsolni, másfél kiló almát viszont lehetetlen volna ilyen gyorsan elrágcsálni.)

Az, hogy az étrendbe mekkora legyen a komplex szénhidrát aránya, a cukorbetegség fajtájától és természetesen a páciens súlyától is függ. Mint ahogy az élelmiszerek finomítása hatással van azok felszívódására, a főzés is csökkentheti az étel értékét. Ennél fogva lényeges, hogy naponta egyszer nyers ételeket együnk.

 A diabétesz kezelésének a rugalmasság a kulcsa, így tehát az étrendet az adott cukorbeteg egyéni igényeihez kell igazítani. Az étrend fő célja a vércukorszint fenntartása kell, hogy legyen. Ezt a megfelelő étel kiválasztásával, testedzéssel és kiegészítő gyógymódokkal lehet elérni. 

3.4 Rendszeres pihenés, rendszeres sport vagy mozgás, mindezt jó levegőn
A szervezet számára nagyon fontos a napi átlagos 8 óra alvás, de ettől függetlenül természetesen ez is emberfüggő, tehát ha valaki a napi 10 óra alváshoz van szokva, akkor bizony 10 órát kell aludni. Az alvásigényünket nagyon könnyen fel tudjuk mérni. Teszteljük magunkat, egy héten át feküdjünk le különböző időpontokban, és keljünk fel mindig a szokott időben. Így a fáradtsági szintünkből ki tudjuk tapasztalni, hogy körülbelül, mennyi az az idő, amire szervezetünknek szüksége van.

Rendszeres sport; függően testalkatunktól, mozgási szokásainktól, lehetőségeinktől. Figyeljük meg, mi az a testmozgás, intenzitás és időtartam, ami szükséges ahhoz, hogy fittek legyünk. A testmozgás ahelyett, hogy energiát venne el, energiával tölt fel. A megfelelő testmozgás szükséges az egészség és az egészséges életmód biztosításához.

Fontos a jó levegő is, hiszen az oxigén szükséges a sejtek oxigéncseréjéhez, az agy frissítéséhez, ezért ha lehetséges mindig jó levegőn sportoljunk, és elalvás előtt szellőztessünk ki. 

Napjába többször pedig menjünk ki a friss levegőre, még a munkaidő alatt is. 

3.5 Kiegyensúlyozott kapcsolatrendszer – Mit tegyen az ember, hogy jó családja, párkapcsolata legyen?
Az ember, társas lény, igényli a szeretetet, örömet, boldogságot szeretne adni és kapni. Mire alkalmassá válik egy fiatal egy jó kapcsolat kialakítására, a szeretetvágyat és a szeretet különböző formáit már megtapasztalta. Volt része a szülői szeretetben, rokoni, baráti szeretetben, a szerelem, erotika egyes tapasztalataiban és a felebaráti szeretetben.  Szociális közegében a másik emberrel, emberekkel kapcsolatban sokféle formáját ismerte meg a szeretetnek. A biológiai-lelki- szociális érése során idegi-, hormonális-, testi-, lelki-érzelmi változásokon, tapasztalatokon esett át. A pszichoszexuális fejlődése pedig az anyához való kötődésétől eljutott a párkapcsolat igényéig. A pszichoszexuális érettségnek két feltétele van: a társ iránti igény és a megfelelő pár megtalálása, alkalmassá válás a harmonikus kapcsolatra.

A kutatások tanúságai szerint a társ iránti igény egybeesik a nemi vágy és a szeretet és szerelem adásának és fogadásának kielégítésével. Azonban a megfelelő pár nem mindig az igény kielégítésére megtalált társ. A harmonikus kapcsolatokra vonatkozó kutatások és a társadalmi tapasztalatok szerint is a hasonlók egymásra találása a tartósabb kapcsolatok jobb előfeltétele. A hasonlók egymásra találásában mind társadalmi mind biológiai okok szerepet játszanak. Minél több a hasonlóság (alkati, lakóhelyi, iskolázottsági, vallási, gazdasági, kulturális stb.), annál nagyobb az esély a harmonikus, tartós kapcsolatra. A hasonlóságok előnyt jelentenek a munkamegosztásban, a családalapításban, egymás elfogadásában, a kölcsönös segítségadásban. Nem elhanyagolható az a szempont sem, hogy a párválasztási nehézségeket könnyíti a közös iskola, közös munkahely, közös társaság.

A tartós és életre szóló kapcsolat leglényegesebb ismérvei 

· Önismeret, amely segíti az embert a társadalmi eligazodásban, lehetővé teszi az önértékelést, a változást, változtatását. Alapja az önbizalomnak, a kapcsolatteremtési nyitottságnak. A kellő önismeret érett személyiséget feltételez, és ez együtt jár azzal, hogy rugalmasan tud majd alkalmazkodni párjához, majd későbbiekben gyermekeihez, családjához.

· Az erős érzelmi töltés, szerelem, elfogadás, szeretet.

· Alkalmazkodó képesség, megértés és egymás kölcsönös alakítása, ebben az őszinte, nyílt, folyamatos kommunikáció a legfontosabb. A másik szempontjainak meghallgatása, megértése, kompromisszum kötésére való képesség. A családi munkamegosztásban való részvétel, az ellentétek felismerése és tudatos feloldása.

· Saját múltunk vállalása. Tartós kapcsolatot csak őszintén lehet kötni és fenntartani. Csak így alakulhat ki a közös életben a bizalom és biztonságérzet.

· A „mi-tudat”, amely a közös felelősségvállalásnak, a szövetségnek az alapja. Ebből táplálkozik az összetartozás érzése, a családalapítás már a leendő gyermekeikért tudatosan vállalt felelősséget jelenti. A párkapcsolat erős összetartója, ha a felek el tudják fogadni társukat úgy is, mint leendő gyermekeik édesanyját, illetve édesapját. Az összetartozás érzése szoros kapcsolatban van a hűséggel, ami a nemi életben általában kizárólagosságot jelent.

· Harmonikus, örömteli szexualitás a társak között. A kölcsönös örömre törekvés, az örömszerzés képessége, a bűntudatmentesen, felelősséggel vállalt nemi kapcsolat. A szexuális kultúra elsajátítása, az egyéni különbségek ellenére összehangolt kapcsolat, a szexuális életben is az egymáshoz való alkalmazkodás is alapvető eleme a tartós kapcsolatnak.

· Egyenjogúság és kölcsönösség a kapcsolatban. A férfi legyen igazi férfi, a nő igazi nő. A szerepeknek nem csupán a biológiai, hanem érzelmi-lelki értelmében is. A szerepek nem azonosak, de a személyek azonos értékűek még akkor is, ha történelmi, társadalmi tradíciók a közösségi szerepeket és jogokat a nők és a férfiak esetében igencsak másképp értelmezték.

· Egyéb kapcsolatok ápolása. A szerelem kizárólagosságot igényel, sokszor nehéz legyőzni a másik birtoklásának, kisajátításának veszélyes késztetését. A jó párkapcsolat akkor tartós, ha a két, szerelmesek által összekötött családdal való kapcsolatokat ápolják, nem maradnak el a barátok sem és a munkatársakkal való viszony is elfogadható. Ne legyen zárt a párkapcsolat.

· Tudatos és folyamatos tevékenység a kapcsolatért, a kapcsolat elszürkülése ellen. Szeretetünknek és társunk szeretetének tudatos érzékelésével, a valódi, csak a másikra figyelő együttlétekkel és a tudatos figyelmességekkel, testi és lelki érintésekkel, a társ egészségének tudatos védelmével sokat tehetünk a párkapcsolatért, a jó család alakításáért. 

3.6 Mértékletesség 
Sokszor halljuk másoktól, hogy túl sokat kávézol, túl sok vitamint eszel, túl sok gyógyszert szedsz, túl sok kenyeret eszel, stb., sorolhatnánk a végtelenségig. A mértékletesség azt jelenti, hogy pont annyit teszünk valamit, amire épp szükségünk van, és nem vagyunk túl végletesek. Együnk annyit, ami elveszi az éhséget, igyunk annyit, ami eloltja a szomjunkat, tehát mindenből annyit vegyünk magunkhoz, amennyi épp jól esik. 

3.7 A szenvedélybetegségek kialakulásának lehetőségei, megelőzésének módja
A szenvedélybetegség kialakulásának számos oka van. A hozzászokás (addikciók) szempontjából minden, a személyiség harmonikus fejlődését akadályozó tényező kockázatnak számít.  Fontos szerepe van a személyiségfejlődés korai szakaszának, a kora anya-gyermek kapcsolatnak és a kisgyermekkorban lezajlott traumáknak. A meghitt emberi kapcsolatok hiányából, illetve például a munkahelyi vélt vagy valós sikertelenségből, valamint a tartós egészségkárosodásból származó feszültség és szorongás enyhítése is elvihet a szenvedélybetegségek felé. 
Számos vizsgálat támasztja alá, hogy a hozzászokásra való hajlam bizonyos mértékben genetikailag is meghatározott. A szenvedély kialakulásának különféle hatásai mellett nem elhanyagolható a véletlenszerű események szerepe sem, tehát a betegek kórelőzményét nem lehet kizárólag előre gyártott sémák alapján megítélni.

Szokás vagy függőség

A probléma felismerését és értékelését tovább bonyolítja, hogy az addikciók (azaz betegség) és a hétköznapi szokás közötti határ egyáltalán nem éles, és népcsoportonként is változó. Az ember egyébként is szokások erdejében éli életét, és ragaszkodik ahhoz, ami számára jó. Hozzászokik ételekhez, eszközökhöz, kényelemhez vagy éppen kényszerű kényelmetlenségekhez, és szokásai alapján választ, cselekszik. A szokások célszerű dolgok, de csak addig, amíg segítik a hétköznapokat, és nincsenek az egyén kárára. 
Ha már kialakult a hozzászokás, az toleranciával (növekvő adag kell azonos hatáshoz), szenzitizációval (szer hatása intenzívebbé válik a rendszeres fogyasztás révén) és dependenciával (függőség, elvonási tünetek) jár. A szenvedélybetegséget a dependencia kialakulása jelzi.

Nem csak szerektől lehet függni

A szenvedélyek, függőségek alapvetően kétfélék lehetnek: kémiai addikciók (alkohol-, drog-, nikotinfüggőség), továbbá viselkedéses vagy anyag nélküli függőségek, ilyenek a játékszenvedély, munkamánia, kóros vásárlás, kleptománia, internetfüggőség. Az anyag nélküli függőségeknél ugyanúgy ciklikus viselkedési sztereotípiákat figyelhetünk meg, mint a kémiai függőségek esetében: 

Vágy → Késztetés →Növekvő feszültség → Szenvedély megélése (pl. szerhasználat) →Feszültség csökkenése.

A késztetésnek a betegek csak nehezen tudnak ellenállni, és több hónapos vagy éves "józanság" után is visszaeshetnek. A szenvedélybetegségek ráadásul gyakran társulnak más függőségekkel (alkohol- és drogfüggőség), depresszióval, és nem ritka az öngyilkossági kísérlet társulása sem.

A szenvedélybetegségek megelőzésének módja
A megelőzés (prevenció), olyan tevékenységet jelent, mely a veszélyhelyzetek kialakulásának vagy a már kialakult probléma továbbfejlődésének, súlyosbodásának megelőzésére irányul. Ha szenvedélybetegségről beszélünk, akkor a megelőzés az egészség megtartására, a negatív minták elutasítására, vagy a már kialakult drogfogyasztás ártalmainak mérséklésére, további súlyosbodásának, megelőzésére irányulhat.
A klasszikus megelőzési modell hármas tagozódása szerint az elsődleges megelőzés a betegséget (problémát) magát előzi meg. A másodlagos megelőzés leegyszerűsítve a gyógyítás, míg a harmadlagos megelőzés a már krónikus betegek rehabilitációja, majd visszaillesztése a társadalomba.

A megelőzési folyamat stádiumai   

· A tudatosság megteremtése   

· A tények, információk megszerzése   

· A viselkedés megváltoztatásáról való gondolkodás   

· A társadalmi következmények megvizsgálása   

· A magatartás megváltoztatása   

· Életre szóló elkötelezettség vállalása a magatartás változtatása mellett   

Az egyén szintjén meg kell tanulni

· apróbb sikertelenségek elviselését, konfliktusok megoldását;

· korlátokat felállítani és elfogadni;
· érzelmeket kifejezni;
· kapcsolatokat építeni;
· saját erényeinket és gyengéinket felmérni;
· ellenállni a reklám nem kívánatos hatásainak és elsajátítani
  helyes megítélésüket;
· az érzéseket kezelni;
· pozitív értékrend kialakítani;
· a jó közérzet, a boldogság és sikeresség szükségletének kontrollálását.

Az elsődleges megelőzés célja megakadályozni a kóros folyamatot, betegséget.
A megelőzés három szinten történhet:

· Testi – fizikai megelőzés az alapvető emberi szükségletek kielégítését jelenti. Élelem, lakásviszonyok, tiszta ivóvíz, a testmozgás lehetősége, valamint az ártalmak – így a levegőszennyezés, zaj- és vegyi ártalom – elkerülése tartozik ide.
· A pszichoszociális igények kielégítése, a személyiség szellemi és érzelmi fejlődésének biztosítása az egyén emberi kapcsolatok alkotta hálózatát jelenti. Valójában az emberi kapcsolatok iránti igény kielégítéséről van szó. Elsősorban az érzelmekről, és fejlesztésükről, valamint a személyiség körülhatárolásáról, irányításáról és érvényesüléséről, továbbá a tekintéllyel való kapcsolatáról. Ugyancsak ide tartozik a közös tevékenységek részvételében való igény, a feladatok elvégzéséhez nyert támogatás és függetlenség. 

· A szociokulturális ellátás a személyiség működését és fejlődését társadalmi értékekre és szokásokra épülően befolyásolja. A közösség társadalmi struktúráját, kulturális sajátosságait, érték- és normarendszerét, viselkedésformáját, szokás és hiedelemvilágát foglalják magukba. A társadalomban elfoglalt hely, valamint annak változásai és perspektívái egyaránt jelentősek. Hátrányos csoportokhoz való tartozás, így a megváltozott munkaképesség, mint speciális élethelyzet megpróbáltatások elé állítja és károsíthatja a személyiséget. A társadalmi aktivitás ezen a szinten sokat tehet a szenvedélybetegségek megelőzésében. Befolyásolhatja szociálpolitikai döntésekkel, oktatási programokkal, speciális mentálhigiénés szolgáltatásokkal.
A másodlagos megelőzés célja a korai stádiumban lévő esetek gyors, hatékony megoldása, akkor, amikor még mozgásban van vagy nem rögzült a téves minta/kép. Fontos, hogy a környezet kisebb változásokat is felismerjen és idejében próbáljanak segíteni, elsősorban szakemberhez küldéssel. Az azonnali beavatkozás elmulasztása, halogatás, várakozás, különféle kibúvók keresése állapotromláshoz vezethet. A másodlagos prevenció egyik - elvi - eszköze a szűrés. Természetesen a szomatikus vizsgálatokhoz hasonló szűrésekkel - mint pl. a tüdőszűrésekkel - nem vethető egybe, mivel itt sokkal bonyolultabb, finomabb és rendkívül időigényes megközelítésre van szükség. 

Három elkülöníthető csoporttal találkozhatunk: 

· a korai kezelésre alkalmas pszichés zavarokkal; 

· krízisesetekkel, amelyek aktuális konfliktusok nyomán jelentkeznek; 

· olyan krónikus esetekkel, melyek a környezet toleranciája miatt vagy a betegek és a család elrejtési, fedési tendenciái miatt nem kerülnek szakkezelésre. 

A harmadlagos megelőzés célja a már kialakult probléma gondozása, kezelése, valamint további károsító hatásainak és következményeinek csökkentése. Ez pedig széles körű rehabilitáción alapul. A legfontosabb szempontok: 

· Fel kell mérni a kórkép okozta károkat, a beteg elidegenedését és produktivitásának hanyatlását. 

· Mindent meg kell tenni a betegség okozta elidegenedés ellen. A segítő feladata, hogy a környezet a beteget kedvezően fogadja. 

· A kórházi beutalást lehetőleg el kell kerülni. Mindent meg kell tenni a beteg elszigetelődése ellen és kitaszítottságának elkerülésére. 

· Stimulálni kell a beteg produktivitását: célszerű a kezelésbe sokszínű ösztönző elemek bekapcsolása. 

· A felmerült nehézségek ellenére - akár átmeneti intézmények (pl. nappali szanatórium, védett munkahely) segítségével - minden eszközzel segíteni kell a beteg közösségbe való beilleszkedését.
ELSŐSEGÉLYNYÚJTÁS 
Az elsősegélynyújtással kapcsolatban a világ legtöbb országában így Magyarországon is törvény (1997. évi CLIV. tv. az egészségügyről, 5.§. e.) rendelkezik:

„Mindenkinek kötelessége – a tőle elvárható módon – segítséget nyújtani, és a tudása szerint arra illetékes egészségügyi szolgáltatót értesíteni, amennyiben sürgős szükség, vagy veszélyeztető állapot fennállását észleli, illetve arról tudomást szerez.”

Ez azt jelenti, hogy adott helyzetben segítsünk az ellátásban, akár ténylegesen, akár az autónk elsősegély dobozát felajánlva, vagy segítség hívásával telefonon, esetleg személyesen.

Az elsősegély fogalma 
Azonnali segítségnyújtás vagy beavatkozás, amelyet a sérült kap valamely sérülésére vagy hirtelen rosszulléte miatt a mentők, orvos vagy más személy megérkezése előtt.

Fontos, hogy Ön nem orvos. Az elsősegélynyújtó feladata a sérült állapota romlásának megakadályozása, és minél előbbi orvoshoz juttatása.
Az elsősegély célja
· az élet megmentése, az életveszély elhárítása,

· megakadályozni a további egészségkárosodást,

· elősegíteni a gyógyulást.

Elsősegély nyújtási tanácsok
Az elsősegélynyújtó feladatai

Mérje fel a helyszínt, tájékozódjon!
· Higgadtan és gyorsan tájékozódjon arról, hogy mi történt, kérdezze ki a sérültet, mi történt vele, milyen panaszai vannak.

· Mérje fel, milyen veszély fenyegeti Önt, illetve a sérültet.

· Soha ne kockáztassa a saját testi épségét!

· Biztosítsa a helyszínt!
· Óvja meg a sérültet a további veszélytől.

· Egyedül ne vállaljon túl sok feladatot.

· Ha szükséges, vegye számba az összes sérültet, és ezután nyújtson elsősegélyt.

· Ha több mint egy sérült van, a sérülések súlyossága szerint döntse el az ellátás sorrendjét.

Kérjen segítséget!

· Győződjön meg arról, hogy a szükséges szakemberek elindultak a helyszínre.

Mentőhívás a 104 vagy 112 számon történik. Mindkettő INGYENES hívás. Mobil telefonról kártya nélkül is bármelyik hívható. A mentőknek – ahhoz, hogy megfelelően segíthessenek – szükségük van bizonyos információkra:

· Mi történt? (pl. a kollégám elájult, vagy áramütés érte)

· Hol történt (a munkahely vagy lakás pontos címe – hogyan lehet oda mentővel eljutni)

· Mi a beteg/sérült neve? (ha tudja)

· Mennyi idős? (ha a körülbelüli életkort meg tudjuk mondani, az leszűkítheti bizonyos betegségek valószínűségét (pl. egy középkorú férfi szívtáji fájdalmai esetén nagyobb a szívinfarktus veszélye, míg egy tizenéves lány esetében szinte kizárt.)

· Ha több sérült van, hányan vannak, van-e szükség műszaki mentésre? (például ha egy üzemi tűz esetén az átforrósodott gépek elzárják a kijáratot).

· A telefonáló neve és telefonszáma? (Erre a folyamatos kapcsolattartás (pl. egy bonyolult cím esetén), illetve a hamis hívások kiszűrése miatt van szükség).

Fontos, hogy

· Elsősegélynyújtáskor uralkodjon az érzésein. Teremtse meg a bizalom légkörét maga körül: uralkodjon magán és a helyzeten.

· Adjon magának időt a gondolkodásra, tervszerűen cselekedjék.

· Használja a józan eszét, nyugodtan, logikusan cselekedjen.

· Ne próbáljon túl sokat tenni egyedül.

· Ne veszélyeztesse önmagát 

· Mozdulatai gyengédek, de határozottak legyenek. Ha a segítségnyújtás fájdalommal jár, ezt előre mondja meg a sérültnek/betegnek, hogy felt tudjon rá készülni.

Néhány gyakori sérüléstípus és ellátása

a. Agyrázkódás

Tünetei: sápadtság, eszméletvesztés, szédülés, hányinger, fejfájás, látás- és hallászavar

Ellátása: fektessük hanyatt, a fejét megemeljük, tegyünk alá párnát, összehajtogatott pokrócot. Mindenképpen hívjunk mentőt!

b. Égési sérülések

Tünetei: Különböző mélységű égési sérülések vannak. A sérült sorsát minden esetben a helyszíni ellátás határozza meg! 

Ellátása: Legelőször is a megégett területeket folyó, hideg vízzel kell legalább 10-15 percig hűteni. A hűtés jól csillapítja a fájdalmat, és csökkenti az égés mélyebb szövetekre való kiterjedését. Ha a sérült ruházata vagy más anyag beégett a sérülésbe, azzal együtt kell hűteni. Hűtés után száraz, steril fedőkötést lehet rátenni.

c. Vérzéses sérülések, sebek

Ellátása: az elsősegély célja ilyenkor a (további) fertőzés megakadályozása és a vérzés csillapítása. A seb környékét meg kell tisztítanunk, biztosan fertőzött sebeknél amennyire lehetséges magát a sebet is. (A tisztítás mindig a sebtől elirányuló mozdulatokkal történjen.)

Tisztítására legjobb biztos eredetű vizet használni, a sebbe benzint tenni tilos! A seb környékét le kell jódozni és steril fedőkötést alkalmazni. A sebből könnyen ki nem mosható idegen testet eltávolítani nem szabad. Vattát a sebre tenni vagy sebhintőport a sebbe szórni tilos! 

d. Zúzódás, rándulás, ficam, törés

Zúzódás, rándulás: A bőr épen maradása mellett vérömleny, duzzanat, fájdalom, működési zavar alakul ki. 

Ellátása: nyugalomba helyezés, borogatás.

Ficam: Az ízületet alkotó csontvégek közül az egyik a helyzetét kórosan megváltoztatja. Megszűnik az ízület rugalmas rögzítettsége is. Teendő: az ízületet a sínezés szabályai szerint kell rögzíteni, tilos a helyretétellel kísérletezni!

Törés: Van nyílt és zárt törés. Az elsősegély nagy jelentőségű! Megakadályozhatja a vérzést, fertőzést, sokkot. 

Ellátása: Tilos törésgyanú esetén az eltört csontok mozgatása, igazgatása! A végtagot rögzítenünk kell oly módon, hogy a két szomszédos ízület mozgása is gátolt legyen. (bot, faágak, sítalp, léc stb. segítségével) segítségével. Amennyiben nem végtagot alkotó csont törik, ép testrészhez kell rögzítenünk. Bordatörésnél a mellkas körülkötése, vállövi töréseknél háromszögletű kendővel a nyakhoz való rögzítés a helyes megoldás. Nyílt törés esetén, amikor a bőr folytonossága megszakad és seb is keletkezik, szükség esetén vérzést is kell csillapítanunk és a fertőzést megakadályoznunk a már elmondottak szerint.

e. Az áramütés

Tünetei: Az áramütésnek vannak helyi és általános hatásai. Helyi hatása égési sérülés; általános hatása az idegrendszer és az izomrendszer működési zavarát okozhatja.

Ellátása: Elsőként tisztázni kell, hogy a sérült feszültség/áram alatt van-e. Ha igen, az áramot ki kell kapcsolni, vagy nem vezető eszközzel (pl. seprűnyél) kell a kapcsolatot megszüntetni. Magas feszültség esetén mindenképp műszaki mentést kell kérni. (telefon: 112) Ha égési sérülés van, azt a 2.2. pontban leírtak szerint kell ellátni. Ha a sérült panaszmentes, akkor is célszerű orvoshoz mennie, mert szívritmus zavarok később is kialakulhatnak.
f. Ájulás

Az ájulás oka átmeneti agyi vérellátási zavar.

Tünetei: A beteg ájulás előtt hirtelen nagyfokú gyengeséget érez, elsápad, nagyon megizzad, esetleg látászavara lesz. Ekkor leül vagy lefekszik, majd „elsötétül előtte a világ”, összeesik. Esés közben megsérülhet.

Ellátása: fektessük hanyatt, és polcoljuk fel a lábát. Ha múlik a rosszullét, folyadékot lehet vele itatni. Fekvő helyzetben néhány perc múlva rendszerint teljesen megszűnik a rosszullét, de ha nem rendeződik vagy panaszai vannak, mentőt kell hívni.

g. Eszméletlenség
Eszméletlenség számos sérülés vagy betegség következtében létrejöhet

Tünetei: Megtartott szívműködés és légzés mellett az idegrendszer ingerelhetősége megszűnik. Tehát a beteg fény, hang, fájdalom ingerekre nem reagál, izmai tónustalanok. 

Ellátása: Ilyenkor teendőnk a beteg stabil oldalfekvésbe való juttatása, kivéve gerincsérülés esetét. Állandóan figyelemmel kell kísérnünk a beteg légzését és keringését, mert ezek bármikor leállhatnak.

h. Cukorbetegek alacsony vércukor szint miatti rosszulléte
Tünetei: Sápadt, verejtékes bőr, gyengeség lüktető fejfájás, heves éhségérzet, a részegséghez hasonló állapot.

Ellátása: Ha eszméleténél van: cukros vizet (1-2 deci vízben egy evőkanálnyi cukrot oldunk fel), vagy 2-3 kockacukrot, vagy üdítőt, csokit kell neki adni. Ha eszméletlen: mentőt kell hívni.

Felhasznált irodalom:

· Felhasznált irodalom 1: http://www.egeszseg.org/egeszseges_eletmod
· Felhasznált irodalom 2: http://www.webbeteg.hu/cikkek/psziches/1345/hogyan-alakul-ki-a-szenvedelybetegseg

· Felhasznált irodalom 3: Vizelyi Ágnes: Mit tehet az egyes ember, hogy jó családja legyen? In: A gyakorlati pedagógia néhány alapkérdése, Család, gyerek, társadalom Bölcsész Konzorcium HEFOP Iroda 2006

· Felhasznált irodalom 4: Nyeste Zsolt: Elsősegélynyújtás Jegyzet, 2007. http://www.uzemorvos-budapest.hu/pdf/Elsosegelynyujtas_jegyzet.pdf;

· Felhasznált irodalom 5: Elsősegély, összeállította: Takáts Margit, http://magosfa.hu/files/civil2006/05_hu.pdf
· Felhasznált irodalom 6: Háncs Péter: egészségtan, elsősegély http://www.fsz.bme.hu/mtsz/szakmai/tvok12.htm
4. Diasor
Amit a trénernek el kell mondani a résztvevőknek
2. dia: Az egészséges életvitel, életmód
Életmódnak nevezzük azon körülményeinket, szokásainkat, amelyek közt, és ahogyan élünk, melyek jellemzők ránk, és meghatározzák egyéniségünket. Az egészséges életmód teszi lehetővé az egészségünk megőrzését, az aktív, hosszú életet. (2. sz. dia)

Az egészséges életvitel, életmód felöleli 
· az önismeretet (testi-lelki)

· a személyes higiénét, 

· a táplálkozást,

·  a megfelelő mozgást, 

· a pihenés és munka egyensúlyát, 

· a kiegyensúlyozott kapcsolatrendszert (család, házassági- és párkapcsolatok, szülő-gyermek kapcsolatok, családi stresszhelyzetek kezelése)

· mértékletességet,

· drogok, ajzószerek, élvezeti elkerülését (cigaretta, alkohol, drog)

Önismeret

Meg kell ismernünk saját szervezetünket, meg kell találnunk a számunkra legmegfelelőbb étrendet, testmozgást. Figyelnünk kell testünk reakcióit és válaszait, lelkünk jelzéseit. 

A betegségek, vagy a fáradékonyság, a stressz gyakran lelki-pszichés problémákra vezethetők vissza. Fontos, hogy figyeljük testünket és ezzel párhuzamosan figyeljünk lelkünk-szellemünk rezdülésére, és ne féljünk segítséget kérni. Jobb megelőzni a betegséget, mint a betegség áldozatává, válni. Figyeljünk a lelki egészségünk állapotára!

3. dia: Az egészséges életvitel
Személyes higiéné

A testi, személyes higiénia, azaz tisztaság, a kulturáltság velejárója, és nemcsak magunknak jelent jó érzést, hanem embertársaink is elvárják tőlünk, ezért nem tekinthető magánügynek.
A higiénia egyik fő eleme, a mosakodás során külön figyelmet kell fordítani a testhajlatok, különösen a hónalj megtisztítására, mert az ott keletkezett testszag a higiénia hiányát, az ápolatlanság benyomását kelti. 

Alapvető higiéniai követelmény, hogy mindenkinek saját törölközője legyen!

A jó tisztálkodási szerek ismérvei:

· Szappan: színezék és illatanyag mentes, ill. hidratáló anyagokat tartalmazó, lehetőleg semleges kémhatású. Vannak gyógynövényes szappanok, pl. kamillás (szárító), körömvirágos (hámosító), ibolya (pórus összehúzó). Gyógyszappan: kénes, bóraxos a pattanások ellen. 

· Fertőtlenítő: mértékkel használandó.

· Tusfürdők: ugyanazon ismérvekkel rendelkezzenek, mint a szappanok.
· Dezodorok: illatmentes, vagy legalább bőrbarát legyen, az illatanyag allergiás kiütéseket okozhat, hajtógáz mentes, természetes anyagokat tartalmazó.

A dezodoráló szerek alkalmazásánál tudni kell, hogy sokan érzékenyek ezekkel szemben, és természetesen azt, hogy ezeket tisztálkodás után, nem pedig helyette, kell használni, tehát a higiénia alapvetően maga a tisztálkodás.

Arcápolás

Az arc ápolásának alapja az arcbőr tisztántartása. Az arcmosás alapos kézmosással kezdődik! Lehetőleg 2x szappanozzuk kezünket. Nem az arcra kenjük a szappant, hanem szappanos kézzel dörzsöljük át az arcot, majd bő vízzel leöblítjük. A szappantól a száraz arcbőrt óvni kell. Különféle arctisztító szerek is kaphatók, ezeknél kövessük a használati utasításban leírtakat.

Láb higiénia

A láb higiénia, illetve lábápolás követelménye a lábak szappannal való alapos mosása és szárazra törlése. Különösen fontos a lábujjak közének gondos törlése, mert ha ez a terület nedves marad, jó táptalajul szolgál a fertőző gombáknak. A nők ápoltsága és tisztasága nem képzelhető el intim higiénia nélkül. Természetesen ugyanez az alap higiénia vonatkozik a férfiakra is! A hüvelyben termelődött és a külső nemi szervet szennyező váladék eltávolítása különösen fontos, ezért a higiénia szempontjából ezt a területet érdemes kiemelten kezelni.

Intim higiénia

Az ápoltság és tisztaság nem képzelhető el intim higiénia nélkül. Fokozottan figyelni kell a külső nemi szervek és a végbél környékének tisztántartására, mindennapos, langyos, szappanos tisztálkodás szükséges.

A kéz higiéniája

A higiénia szempontjából a szennyeződésre leginkább kitett testrész a kéz, ezért gyakori mosása nélkülözhetetlen. Különösen fontos, hogy minden WC használat után szappannal mossunk kezet. A kéz higiénia és a láb higiénia mellett lényeges a köröm higiénia is. A higiénia szemszögéből nézve, az ápolt köröm éppen csak túlér az ujjak hegyén. Ha hosszabb, akkor a kórokozók megtelepedésére nagyobb lehetőség adódik alatta, ha rövidebb, nem védi ujjunkat.

A száj és a fogak tisztántartása

A száj higiénia, illetve a száj ápolása egészségügyi és esztétikai szempontból egyaránt nélkülözhetetlen. A rendszeres fogmosás, a fog higiénia biztosítja a fogak fizikai és kémiai úton való megtisztítását. Célszerű minden étkezés után, de este és reggel feltétlenül fogat mosni. A fogmosáshoz olyan kefét használjunk, hogy a fogak közötti réseket is meg tudjuk tisztítani. Fontos elsajátítani a helyes fogmosás technikáját is. Az alapos fogmosás legalább 3 percig tart.
Hajápolás

A hajápolás, azaz haj higiénia szintén a testi tisztasághoz tartozik. A hajszálak között gyűlik fel leginkább a levegőben szálló korom és por, ezért a hajat megfelelő időközönként meg kell mosni, majd kibontva, kíméletesen szárítani. A haj higiénia elemei közé tartozik a rendszeres mosáson kívül a naponkénti alapos átkefélés.

Nem mindenkinek egyformán zsírosodik, piszkolódik a haja, a hajmosás gyakorisága is egyénenként eltérő, de 5 naponként, de legalább hetente sort kell keríteni rá. Válasszunk hajas fejbőrünknek és hajtípusunknak megfelelő sampont.

A ruházat higiéniája

Mindig tiszta, gondozott ruhát kell viselni. Minden társas helyzetben, munkahelyen, családban az ápolt külső önmagunk és mások iránti tiszteletről is árulkodik. Az esztétikai megjelenéshez és a jó közérzethez fontos, emellett az egészséges élet alapfeltétele. A szennyezett, beizzadt ruhaneműt tisztára kell cserélni, és a szennyeződésnek megfelelően ki kell tisztítani. Az elszakadt ruhanemű javítására is figyelmet kell fordítani, egyrészt azért, mert a szakadt ruha ápolatlanságot tükröz, másrészt a javításokkal, a ruházatunk gondozásával, növeljük a ruha viselési időtartamát, és ezzel pénzt takarítunk meg.

A lakó- és munkakörnyezet higiéniája 

A lakás tisztasága az egészséges életmód alapkövetelménye. A lakás takarítása, tisztántartása szükséges a szennyezettség mértékének függvényében, de minimum heti egy alkalommal célszerű takarítani. A heti takarítási alap feladatok közé tartozik a portörlés, porszívózás, a felmosás (megfelelő tisztítószerrel történjen) és a mellékhelyiségek, konyha tisztán tartása.
4.-5. dia: A testápolás szabályai
A testápolás szabályai:

· Tisztálkodni tudni kell.

· Este meleg víz és szappan, reggel langyos vagy hideg víz használandó.

· Naponta legalább 2x fogat kell mosni.

· WC használat után szappanos kézmosás és kéz szárazra törlésre kívánatos.

· Az arcmosás, arcápolás alapos kézmosással kezdődik.

· Mindenkinek külön testápolási eszközeinek kell lennie, mindenkinek külön fogkeféje, fésűje, keféje és törölközője legyen!

· Hajápolás: 5-7 naponként mosás, rendszeres fésülködés, fejbőr ápolása szükséges.

· Elengedhetetlen naponta meleg vízzel, alapos szappanozás mellett tisztálkodni, zuhanyozni.

· Zsebkendő magunknál tartása elegendő mennyiségben.

6. dia: Az egészséges életvitel, Az egészséges táplálkozás

Az egészség és az egészséges életmód szempontjából fontos figyelnünk arra, hogy testünket megfelelő tápértékű élelmiszerekkel lássuk el, hiszen a testünket egy egész életre kapjuk.  Az általunk kedvelt ételeket is megreformálhatjuk, elkészíthetjük az egészséges táplálkozás szempontjai szerint is.

Az Egészségügyi Világszervezet ajánlása (WHO) alapján az egészséges táplálkozás tejet és tojást fogyasztó, ún. lakto-ovo-vegetáriánus étkezés. Ugyanakkor bizonyított tény, hogy a teljes vegetáriánus (tisztán növényi) étrend is megfelelő lehet. Mindez arra int bennünket, hogy a hús helyett a növényeket (zöldség, gyümölcs, hüvelyesek) részesítsük előnyben. A kiegyensúlyozott összetételű, magas tápértékkel bíró élelmiszerek fogyasztása segíti a betegségek megelőzését, az egészség megőrzését.
Tápanyagok fajtái, felhasználásuk:

· fehérjék: sejtek, szövetek, szervek felépítő anyagai, nélkülözhetetlen a szervezet számára, napi szükséges bevitel 70-80 g.

· zsírok: a szervezet energiaforrása, bőr alatti zsírszövet alkotórészei, szervezet felépítő elemei, hormonok alapanyagai, zsíroldódó vitaminok hordozói, napi bevitel 1g/kg.

· szénhidrátok: a szervezet nélkülözhetetlen anyagai, a szervezet energiaszükségletének 50-60%-át fedezi, napi szükséglet: 300g

· vitaminok: zsírban oldódó (A,D,E,K) és vízben oldódó (C,B,H…)vitaminokat különböztetünk meg, szerves anyagok, amelyek energiaforrásként nem szerepelnek, anyagcsere folyamatokban nem vesznek részt, de mégis nélkülözhetetlen elemei a szervezetnek, hiányukban hiánytünetek jelentkeznek, pl. D vitamin hiányában angolkór, C vitamin hiányában skorbut betegségek léphetnek fel.

· ásványi anyagok: az egészséges állapot fenntartásához szükségesek, pl. vas, kobalt a vérképzéshez szükséges, a jód a tiroxin, a fluor a fogzománc képződéséhez elengedhetetlen.

Milyen táplálékféleségből mennyit fogyasszunk naponta?

· zsírok, olajok, édességek: mérsékelt fogyasztás

· tej, joghurt, sajt: 2-3 adag

· baromfi, hal, hús, tojás, szárazbab, olajos magvak: 2-3 adag

· zöldségek: 3-5 adag

· gyümölcsök: 2-4 adag

· kenyér, gabonafélék, rizs, tésztafélék: 6-11 adag

Alapelvek a táplálkozás során:

· Minél változatosabban, többféle élelmiszerből, különböző módon készítsük ételeinket. Ne ragaszkodjunk makacsul a megszokotthoz, ne utasítsuk el az újat.

· Kerüljük a zsíros ételeket. Főzéshez, sütéshez inkább használjunk olajat, vagy margarint. Részesítsük előnyben a párolást, cserépedényben való ételkészítést az olajban sütés helyett. Mellőzzük a rántást, a magas zsírtartalmú tejfölt, tejszínt. Óvakodjunk a sok koleszterint tartalmazó táplálékoktól, mint a belsőségek: máj, szív, vese, velő. Tojást legfeljebb heti 2x fogyasszunk.

· Kevés sóval készítsük ételeinket, inkább természetes fűszereket használjunk.

· Csak a főétkezések befejező fogásaként hetente legfeljebb 1-2x együnk édességet. Ételeinket lehetőleg ne cukrozzuk, ahol lehet, inkább használjunk mézet. Együnk gyümölcsöket, és igyunk természetes gyümölcslevet.

· Rendszeresen, naponta többször együnk nyers gyümölcsöt, zöldségféléket. 

· Naponta fogyasszunk legalább fél liter tejet, vagy ennek megfelelő tejterméket.

· Barna kenyér, teljes kiőrlésű lisztből készült sütemények, tészták fogyasztása ajánlott.

· Naponta 4-5x étkezzünk kis mennyiségben.

· Szomjúságunkat legjobb, ha csapvízzel, ásványvízzel oltjuk. Ne fogyasszunk színezékkel, aromákkal dúsított üdítőket, alkoholt.

Táplálkozásunk átalakításában nincsenek tiltott szerek, csak kerülendő mennyiségek.

A víz szervezetünk alkotóeleme, hozzájárul testünk kiegyensúlyozott működéséhez. Fontos, hogy rendszeresen napi minimum 2 l folyadékot fogyasszunk. Fontos, hogyha kávézunk, dohányzunk, akkor több vizet igyunk, mert ez utóbbi két dolog vizet von ki a szervezetünkből. Ráadásul, méreganyagokat is tartalmaz, így ezeket, ahogy lehet, „mossuk ki” a szervezetünkből.

7. dia: Mértékletesség
Sokszor halljuk másoktól, hogy túl sokat kávézol, túl sok vitamint eszel, túl sok gyógyszert szedsz, túl sok kenyeret eszel, stb., sorolhatnánk a végtelenségig. A mértékletesség azt jelenti, hogy pont annyit teszünk valamit, amire épp szükségünk van, és nem vagyunk túl végletesek. Együnk annyit, ami elveszi az éhséget, igyunk annyit, ami eloltja a szomjunkat, tehát mindenből annyit vegyünk magunkhoz, amennyi épp jól esik. 

8. dia: Speciális diéták

A lisztérzékenység kezelése a teljes gluténmentes étrend. Ha ezt sikerül maradéktalanul megvalósítani, a beteg tünetei megszűnnek, a szöveti eltérések rendeződnek. Bár a diéta betartása nem könnyű, a glutén teljes kihagyása teljes gyógyuláshoz vezet. Nagy segítség lehet a betegek számára coeliákiás klubokhoz, betegcsoportokhoz való csatlakozás (receptek megosztása, beszerzési források ismerete).

· Lisztérzékenyek számára tiltott ételek, italok: búza (liszt, búzacsíra), rozs, korpa, árpa, maláta, tönkölybúza, durumbúza, sör, whiskey, vodka, gin.

· Nyomokban glutént tartalmazhatnak: stabilizátorok, karamell, citromsav, dextrin, maltodextrin, maltóz, növényi sűrítőanyag, rizstej, szójaital, szójaszósz,  rokfort sajt, sütőpor, instant kakaó és kávé, levespor, mártáspor, mustár, ketchup, nápolyi, keksz, fogyókúrás porok.

· Gluténmentes, fogyasztható ételek: burgonya, rizs, kukorica, köles, hajdina, szója, bab, borsó, gyümölcsök, zöldségek, halak, húsok, tejtermékek. Gyári termékek közül a gluténmentes jelzéssel ellátott élelmiszerek fogyaszthatók. 

Cukorbetegség

Bármilyen fajta cukorbetegsége van is valakinek, az étrendjének finomítatlan, lassan emészthető, rostokban gazdag szénhidrátokat kell tartalmaznia, amelyeknek a lebontásához igen kevés inzulin szükséges.

Ez különösen vonatkozik a következőkre:

· köles

· zab

· bab

· zöldségfélék

A zabnak más teljes őrlésű gabonafélékkel együtt az az előnye is megvan, hogy a kimutatások szerint csökkenti a vér koleszterinszintjét. Az egyszerű szénhidrát (cukor stb.) és a komplex szénhidrát (gabonafélék, zöldségek stb.) között az a fő különbség, hogy más és más arányban szívódnak fel a vérben.  Ahhoz, hogy a cukorbetegek elkerülhessék az ingadozásokat, és optimális kalóriamennyiséget nyerhessenek az élelmiszerekből úgy, hogy a lebontás lassú és egyenletes legyen, a napi étrendjüknek 60-80 százalék komplex szénhidrátot kell tartalmaznia 3- 5 étkezésre elosztva. A finomított szénhidrátokban található egyszerű cukor lehetővé teszi nekünk, hogy óriási kalóriamennyiséget fogyasszunk el. Tíz dkg csokoládé kalóriaértéke például ugyanannyi, mint másfél kilogramm almáé. (Elég nyilvánvaló, hogy a csokoládét pár pillanat alatt fel tudjuk habzsolni, másfél kiló almát viszont lehetetlen volna ilyen gyorsan elrágcsálni.)

Az, hogy az étrendbe mekkora legyen a komplex szénhidrát aránya, a cukorbetegség fajtájától és természetesen a páciens súlyától is függ. Mint ahogy az élelmiszerek finomítása hatással van azok felszívódására, a főzés is csökkentheti az étel értékét. Ennél fogva lényeges, hogy naponta egyszer nyers ételeket együnk.

 A diabétesz kezelésének a rugalmasság a kulcsa, így tehát az étrendet az adott cukorbeteg egyéni igényeihez kell igazítani. Az étrend fő célja a vércukorszint fenntartása kell, hogy legyen. Ezt a megfelelő étel kiválasztásával, testedzéssel és kiegészítő gyógymódokkal lehet elérni. 
9. dia: Az egészséges életvitel: alvás, rendszeres mozgás, túrázás, sport szabadlevegőn
A szervezet számára nagyon fontos a napi átlagos 8 óra alvás, de ettől függetlenül természetesen ez is emberfüggő, tehát ha valaki a napi 10 óra alváshoz van szokva, akkor bizony 10 órát kell aludni. Az alvásigényünket nagyon könnyen fel tudjuk mérni. Teszteljük magunkat, egy héten át feküdjünk le különböző időpontokban, és keljünk fel mindig a szokott időben. Így a fáradtsági szintünkből ki tudjuk tapasztalni, hogy körülbelül, mennyi az az idő, amire szervezetünknek szüksége van.

Rendszeres sport; függően testalkatunktól, mozgási szokásainktól, lehetőségeinktől. Figyeljük meg, mi az a testmozgás, intenzitás és időtartam, ami szükséges ahhoz, hogy fittek legyünk. A testmozgás ahelyett, hogy energiát venne el, energiával tölt fel. A megfelelő testmozgás szükséges az egészség és az egészséges életmód biztosításához.

Fontos a jó levegő is, hiszen az oxigén szükséges a sejtek oxigéncseréjéhez, az agy frissítéséhez, ezért ha lehetséges mindig jó levegőn sportoljunk, és elalvás előtt szellőztessünk ki. 

10-11. dia: Kiegyensúlyozott párkapcsolat
Az ember, társas lény, igényli a szeretetet, örömet, boldogságot szeretne adni és kapni. Mire alkalmassá válik egy fiatal egy jó kapcsolat kialakítására, a szeretetvágyat és a szeretet különböző formáit már megtapasztalta. Volt része a szülői szeretetben, rokoni, baráti szeretetben, a szerelem, erotika egyes tapasztalataiban és a felebaráti szeretetben.  Szociális közegében a másik emberrel, emberekkel kapcsolatban sokféle formáját ismerte meg a szeretetnek. A biológiai-lelki- szociális érése során idegi-, hormonális-, testi-, lelki-érzelmi változásokon, tapasztalatokon esett át. A pszichoszexuális fejlődése pedig az anyához való kötődésétől eljutott a párkapcsolat igényéig. A pszichoszexuális érettségnek két feltétele van: a társ iránti igény és a megfelelő pár megtalálása, alkalmassá válás a harmonikus kapcsolatra.

A tartós és életre szóló kapcsolat leglényegesebb ismérvei 

· Önismeret, amely segíti az embert a társadalmi eligazodásban, lehetővé teszi az önértékelést, a változást, változtatását. Alapja az önbizalomnak, a kapcsolatteremtési nyitottságnak. A kellő önismeret érett személyiséget feltételez, és ez együtt jár azzal, hogy rugalmasan tud majd alkalmazkodni párjához, majd későbbiekben gyermekeihez, családjához.

· Az erős érzelmi töltés, szerelem, elfogadás, szeretet.

· Alkalmazkodó képesség, megértés és egymás kölcsönös alakítása, ebben az őszinte, nyílt, folyamatos kommunikáció a legfontosabb. A másik szempontjainak meghallgatása, megértése, kompromisszum kötésére való képesség. A családi munkamegosztásban való részvétel, az ellentétek felismerése és tudatos feloldása.

· Saját múltunk vállalása. Tartós kapcsolatot csak őszintén lehet kötni és fenntartani. Csak így alakulhat ki a közös életben a bizalom és biztonságérzet.

· A „mi-tudat”, amely a közös felelősségvállalásnak, a szövetségnek az alapja. Ebből táplálkozik az összetartozás érzése, a családalapítás már a leendő gyermekeikért tudatosan vállalt felelősséget jelenti. A párkapcsolat erős összetartója, ha a felek el tudják fogadni társukat úgy is, mint leendő gyermekeik édesanyját, illetve édesapját. Az összetartozás érzése szoros kapcsolatban van a hűséggel, ami a nemi életben általában kizárólagosságot jelent.

· Harmonikus, örömteli szexualitás a társak között. A kölcsönös örömre törekvés, az örömszerzés képessége, a bűntudatmentesen, felelősséggel vállalt nemi kapcsolat. A szexuális kultúra elsajátítása, az egyéni különbségek ellenére összehangolt kapcsolat, a szexuális életben is az egymáshoz való alkalmazkodás is alapvető eleme a tartós kapcsolatnak.

· Egyenjogúság és kölcsönösség a kapcsolatban. A férfi legyen igazi férfi, a nő igazi nő. A szerepeknek nem csupán a biológiai, hanem érzelmi-lelki értelmében is. A szerepek nem azonosak, de a személyek azonos értékűek még akkor is, ha történelmi, társadalmi tradíciók a közösségi szerepeket és jogokat a nők és a férfiak esetében igencsak másképp értelmezték.

· Egyéb kapcsolatok ápolása. A szerelem kizárólagosságot igényel, sokszor nehéz legyőzni a másik birtoklásának, kisajátításának veszélyes késztetését. A jó párkapcsolat akkor tartós, ha a két, szerelmesek által összekötött családdal való kapcsolatokat ápolják, nem maradnak el a barátok sem és a munkatársakkal való viszony is elfogadható. Ne legyen zárt a párkapcsolat.

· Tudatos és folyamatos tevékenység a kapcsolatért, a kapcsolat elszürkülése ellen. Szeretetünknek és társunk szeretetének tudatos érzékelésével, a valódi, csak a másikra figyelő együttlétekkel és a tudatos figyelmességekkel, testi és lelki érintésekkel, a társ egészségének tudatos védelmével sokat tehetünk a párkapcsolatért, a jó család alakításáért. 

12.-13. dia: Az elsősegély fogalma
Az elsősegély fogalma 

Azonnali segítségnyújtás vagy beavatkozás, amelyet a sérült kap valamely sérülésére vagy hirtelen rosszulléte miatt a mentők, orvos vagy más személy megérkezése előtt.

Fontos, hogy Ön nem orvos. Az elsősegélynyújtó feladata a sérült állapota romlásának megakadályozása, és minél előbbi orvoshoz juttatása.
Az elsősegély célja

· az élet megmentése, az életveszély elhárítása,

· megakadályozni a további egészségkárosodást,

· elősegíteni a gyógyulást.

14. dia: 104, 112 – Mentők hívása
Az elsősegélynyújtó feladatai

Mentőhívás a 104 vagy 112 számon történik. Mindkettő INGYENES hívás. Mobil telefonról kártya nélkül is bármelyik hívható. A mentőknek – ahhoz, hogy megfelelően segíthessenek – szükségük van bizonyos információkra:

· Mi történt? (pl. a kollégám elájult, vagy áramütés érte)

· Hol történt (a munkahely vagy lakás pontos címe – hogyan lehet oda mentővel eljutni)

· Mi a beteg/sérült neve? (ha tudja)

· Mennyi idős? (ha a körülbelüli életkort meg tudjuk mondani, az leszűkítheti bizonyos betegségek valószínűségét (pl. egy középkorú férfi szívtáji fájdalmai esetén nagyobb a szívinfarktus veszélye, míg egy tizenéves lány esetében szinte kizárt.)

· Ha több sérült van, hányan vannak, van-e szükség műszaki mentésre? (például ha egy üzemi tűz esetén az átforrósodott gépek elzárják a kijáratot).

· A telefonáló neve és telefonszáma? (Erre a folyamatos kapcsolattartás (pl. egy bonyolult cím esetén), illetve a hamis hívások kiszűrése miatt van szükség).

Fontos, hogy

· Elsősegélynyújtáskor uralkodjon az érzésein. Teremtse meg a bizalom légkörét maga körül: uralkodjon magán és a helyzeten.

· Adjon magának időt a gondolkodásra, tervszerűen cselekedjék.

· Használja a józan eszét, nyugodtan, logikusan cselekedjen.

· Ne próbáljon túl sokat tenni egyedül.

· Ne veszélyeztesse önmagát 

· Mozdulatai gyengédek, de határozottak legyenek. Ha a segítségnyújtás fájdalommal jár, ezt előre mondja meg a sérültnek/betegnek, hogy felt tudjon rá készülni.

15. dia: Teendők néhány gyakori sérüléskor
Agyrázkódás (1. kép)

Tünetei: Sápadtság, eszméletvesztés, szédülés, hányinger, fejfájás, látás- és hallászavar.

Ellátása: Fektessük hanyatt, a fejét megemeljük, tegyünk alá párnát, összehajtogatott pokrócot, ahogy a képen látszik. Mindenképpen hívjunk mentőt!

Zúzódás, rándulás, ficam, törés (2.-4.kép)

Zúzódás, rándulás: A bőr épen maradása mellett vérömleny, duzzanat, fájdalom, működési zavar alakul ki. 

Ellátása: nyugalomba helyezés, borogatás.

Ficam: Az ízületet alkotó csontvégek közül az egyik a helyzetét kórosan megváltoztatja. Megszűnik az ízület rugalmas rögzítettsége is. Teendő: az ízületet a sínezés szabályai szerint kell rögzíteni, tilos a helyretétellel kísérletezni!

Törés: Van nyílt és zárt törés. Az elsősegély nagy jelentőségű! Megakadályozhatja a vérzést, fertőzést, sokkot. 

Ellátása: Tilos törésgyanú esetén az eltört csontok mozgatása, igazgatása! A végtagot rögzítenünk kell oly módon, hogy a két szomszédos ízület mozgása is gátolt legyen. (bot, faágak, sítalp, léc stb. segítségével) segítségével. Amennyiben nem végtagot alkotó csont törik, ép testrészhez kell rögzítenünk. Bordatörésnél a mellkas körülkötése, vállövi töréseknél háromszögletű kendővel a nyakhoz való rögzítés a helyes megoldás.

Eszméletlenség (3. kép)
Eszméletlenség számos sérülés vagy betegség következtében létrejöhet.

Tünetei: Megtartott szívműködés és légzés mellett az idegrendszer ingerelhetősége megszűnik. Tehát a beteg fény, hang, fájdalom ingerekre nem reagál, izmai tónustalanok. 

Ellátása: Ilyenkor teendőnk a beteg stabil oldalfekvésbe való juttatása, kivéve gerincsérülés esetét. Állandóan figyelemmel kell kísérnünk a beteg légzését és keringését, mert ezek bármikor leállhatnak.

16. dia: A szenvedélybetegségek okai
A szenvedélybetegség kialakulásának számos oka van. A hozzászokás szempontjából minden, a személyiség harmonikus fejlődését akadályozó tényező kockázatnak számít. 
A meghitt emberi kapcsolatok hiányából, illetve például a munkahelyi vélt vagy valós sikertelenségből, valamint a tartós egészségkárosodásból származó feszültség és szorongás enyhítése is elvihet a szenvedélybetegségek felé. 

Számos vizsgálat támasztja alá, hogy a hozzászokásra való hajlam bizonyos mértékben genetikailag is meghatározott. A szenvedély kialakulásának különféle hatásai mellett nem elhanyagolható a véletlenszerű események szerepe sem, tehát a betegek kórelőzményét nem lehet kizárólag előre gyártott sémák alapján megítélni.

17.-18. dia: Függőséget okozó élvezeti szerek, Anyag nélküli függőségek
A szenvedélyek, függőségek alapvetően kétfélék lehetnek: kémiai (alkohol-, drog-, nikotinfüggőség), továbbá viselkedéses vagy anyag nélküli függőségek, ilyenek a játékszenvedély, munkamánia, kóros vásárlás, kleptománia, internetfüggőség. 
19. dia: Szenvedélybetegségek megelőzése
Meg kell tanulnunk:
Ahhoz, hogy elkerüljük a függőséget, az egyén szintjén meg kell tanulni

· apróbb sikertelenségek elviselését, konfliktusok megoldását;

· korlátokat felállítani és elfogadni;

· érzelmeket kifejezni;

· kapcsolatokat építeni;

· saját erényeinket és gyengéinket felmérni;

· ellenállni a reklám nem kívánatos hatásainak és elsajátítani
  helyes megítélésüket;

· az érzéseket kezelni;

· pozitív értékrend kialakítani;

· a jó közérzet, a boldogság és sikeresség szükségletének kontrollálását.

5. Tréneri instrukciók, 
Gyakorlatok leírása

	Cím
	Egészséges életvitel kérdőív (1. feladat)

	Cél
	A téma bevezetése, az egészséges életvitel összetevőinek megismertetése, tudatosítása

	Sorszám
	Feladat lépései
	Időigény

	1. 
	A tréner megkéri a résztvevőket egy az egészséges életmódról szóló kérdőív kitöltésére. Előtte elmondja, hogy mely tényezők tartoznak az egészséges életvitelhez, és kiemeli a társas-közösségi élethez elengedhetetlen személyes higiénia fontosságát. Ez követően elmondja a kérdőív kitöltésének módját. (1. sz. feladatlap)

	5’

	2. 
	A kérdőívben állítások szerepelnek az egészséges életvitelről. A feladat az, hogy az állítások elhangzása után karikázzák be saját álláspontjuknak megfelelően az” igaz” vagy „hamis” választ.

A tréner egyenként felolvassa a kérdőívben szereplő állításokat. A résztvevők az állítások elhangzása után bejelölik a válaszaikat (igaz-hamis).
Megoldás: az 5.6.7.12.13. állításokra a válasz: hamis
	5’

	3. 
	Megbeszélés TCS-ban.
	10’

	4. 
	TCS-k beszámolói a csoportmunkáról, a kapcsolódó véleményekről.
	10’

	5. 
	Közös értékelés
	10’

	6. 
	A plenáris megbeszélés után a tréner összefoglalja az egészséges életvitel, életmód összetevőit. (2. 3. 4. 5. sz. dia)
	15’

	Résztvevők

Az ideális 16-20 fős csoport. Nagycsoportban is elvégezhető.



	Időigény

55 perc.

	Alkalmazási terület

Az egészségtudatos gondolkodás fejlesztése, a személyes felelősségvállalás tudatosítása

	Korlátok, javaslatok

A feladatmegoldás módja azt célozza, hogy az egyéni értelmezések és gondolatok is felszínre kerüljenek (megbeszélés TCS-ban), és kialakuljon egy közös értelmezési keret. Azokat az életviteli tényezőket hangsúlyozzuk, amelyeket a jelenlevők akadályoztatásuk mellett is alakítani tudnak.
Fontos, hogy a csoportmunkákat figyeljük, menjünk oda a csoporthoz, ha szükséges korrigáljunk, vagy kérdésekkel segítsük őket.

	Eszközök

feladatlap, flipchart, diasor, kivetítő


	Cím
	Feldolgozás munkahelyi környezetben

Mit tartalmaz a Testápoló táskám? (2. sz. feladat)

	Cél
	A személyi higiénia fejlesztése, mintanyújtás

	Sorszám
	Feladat lépései
	Időigény

	1. 
	A mentor visszautal a személyi higiéniával kapcsolatos tantermi összefoglalóra, és megkéri a résztvevőket, hogy a 2. sz. feladatlapban leírtak szerint először, „készítsék el” a saját Testápoló táskájukat úgy, hogy bekarikázzák azokat a felsorolt eszközöket, amelyeket a maguk számára fontosnak tartanak, valamint jelöljék meg azokat a tisztálkodó szereket, eszközöket, amelyeket a napi tisztálkodásban használnak.
(2. sz. feladatlap)
	igény szerint 40’ és 90’

között 

	2. 
	Egyéni munka
	

	3. 
	Egyenkénti bemutatás a TCS-ban, hogy kinek-kinek a személyes higiénéjéhez milyen tisztálkodó, ápoló szerek szükségesek, ki, mit használ, indoklással, hogy az miért jó a számára.
	

	4. 
	Megbeszélés TCS-ban arról, hogy mivel volna érdemes még kiegészíteni a Testápoló táska tartalmát?
	


	Cím
	További ajánlott gyakorlat

Praktikák a testápolásban

	Cél
	A személyi higiéniával összefüggő ismeretek bővítése. A személyi higiénével, tisztálkodással összefüggő hatásos egyéni eljárások, praktikák gyűjtése. 

	Sorszám
	Feladat lépései
	Időigény

	1. 
	A mentor elmondja, hogy számos egyszerűen elérhető, vagy a háztartásokban is megtalálható szer, hatásosan alkalmazható a testápolásban. Megkérdezi a résztvevőket, hogy ők maguk, vagy a családjuk alkalmaz-e ilyeneket.

	igény szerint 40’ és 90’

között 

	2. 
	A mentor a TCS-ban egyenként megszólítja a résztvevőket, és ami a tárgykörben elhangzik, azt rögzíti.
	

	3. 
	A végén egy gyűjtemény áll a TCS rendelkezésére.
	

	Résztvevők

Az ideális 16-20 fős csoport. 



	Alkalmazási terület

Személyi higiénia erősítése, ismeretek bővítése

	Korlátok, javaslatok

Lehet probléma köré, vagy hatóanyag/szer köré csoportosítva végezni a gyűjtést.

Például:

· lábizzadás esetén, lábszag elűzésére: ecetes, szódabikarbónás vízben lábáztatás,
· fáradt lábakra: sós lábfürdő,
· repedezett sarokbőrre: olajos masszázs és zokni viselés éjszakára,

· fáradt szemre: filteres fekete tea borogatás,

· gyulladt pattanásra: fogkrém, 
· kiszáradt, igénybevett kéz ápolására: olajos kézfürdő, éjszakára pamut kesztyű viselése, stb.



	Cím
	További ajánlott gyakorlat

Tisztítószerek a háztartásban és használatuk

	Cél
	A környezeti összefüggő ismeretek bővítése. 

	Sorszám
	Feladat lépései
	Időigény

	4. 
	A mentor elmondja, hogy a környezet tisztántartásához a tisztítószerek ismerete elengedhetetlen.

Bemutat néhány hatásos, és olcsó szert, az alábbi listát kiosztja a résztvevőknek.
Ecet:

· Fertőtlenít, oldja a vízkövet, ruhaöblítésnél lágyítja a mosott ruhát, élénkíti a színeket,

· A fürdőszobában csaptelepek, mosdó, fürdőkád; a konyhában a mosogató, a csap tisztításához langyos vízbe tegyünk egy kevés ecetet, majd egy benedvesített ronggyal töröljük át ezeket. Festékfoltok eltávolítására is alkalmas (ablak, padló).

· A hűtőszekrény takarításához használjunk ecetet vagy szódabikarbónát, elveszik a kellemetlen szagokat és eltávolítják a foltokat. A hűtőszekrény gyakoribb takarítását fontos hangsúlyozni, mert erre elég ritkán kerítünk sort, annak ellenére, hogy ott is megtelepedhetnek a gombák, például az esetlegesen ottmaradt, romlásnak indult élelmiszerektől.

· A mélyhűtő takarítására is érdemes gyakrabban időt szánni. Alapos tisztításra van szükség akkor is, ha valami kiömlött vagy megpenészedett. Fontos, hogy a letisztítás után szárazra kell törölni mindent.

· Az ecet képes eltüntetni a gyümölcsfoltokat. A foltra tegyünk ecetet, majd 10 perc múlva öblítsük ki.

· Ecetes vízzel ablaküveg; ecet és só keverékével pedig kristálytárgyak, vázák tisztíthatók.

· Temetői vázák, vagy amelyben sokáig volt vágott virág szintén ezzel a keverékkel tisztíthatók, szagmentesíthetők.
· Festéskor kis tálkába helyezett ecet semlegesíti a festékszagot.

Szódabikarbóna:

· Konyhai edények súrolásakor készítsünk szódabikarbónából és egy kevés vízből kenhető  pasztát, s ezzel dörzsöljük át a rozsdamentes edényeket!

· Kávé-, teafoltos csészék, bögrék újjászületnek, ha szódabikarbónával dörzsöljük át őket.

· A műanyag és a fa vágódeszkák tisztítására használjunk sóból és szódabikarbónából készült keveréket; szagtalanít és fertőtlenít is egyben.

· Tisztán tartja a lefolyót, ha időnként egy tasak szódabikarbónát beleöntünk (persze ne gondoljunk arra, hogy csodát tesz, és a teljesen eldugult lefolyót is hiba mentesíti.)

· Hűtőszekrénybe helyezve egy tálkába szórt szódabikarbóna magába szívja az ételszagokat.

· A szemetesvödörbe és más bomlásterméket tartalmazó helyre szórt szódabikarbóna elveszi a kellemetlen szagokat.

· A szódabikarbóna és víz keverékéből készült pasztával könnyen letakaríthatjuk a vasaló talpára égett szennyeződést.

· Szőnyegtisztításnál a kellemetlen szagú foltra szórt szódabikarbóna, néhány óra múlva kiporszívózható.

· Fehér ruhák mosásakor az áztató vízbe szórt szódabikarbóna nagyobb fehérséget biztosít. A citromlé gyenge, természetes sav. Fehérítőszerként használható.

· Mosásnál pedig mosószer helyett, de inkább annak kiegészítésére- használjunk mosószódát vagy reszelt mosószappant illetve mosódiót.

Természetes folteltávolító-szerek a következők: citrom, ecet, glicerin, tiszta alkohol, bórax:

· Vérfoltot például áztassuk hideg, sós vízben, majd mossuk ki szappannal.

· Ha viszont már nem friss a folt, keverjünk össze keményítőt egy kis vízzel, és ezt tegyük a foltra.

· Viaszfolt eltávolításához tegyük a ruhát a mélyhűtőbe vagy tegyünk rá jégkockát.

· A rágógumi esetén cselekedjünk ugyanígy.

· Zsírfoltokhoz burgonyalisztet használjunk, vagy szórjunk rá sót (pl. padlószőnyegre).

· Penészfoltra öntsünk erős szappanos oldatot és sót, s tegyük ki napfényre és tartsuk nedvesen!
	igény szerint 40’ és 90’

között 

	5. 
	A mentor megkéri a résztvevőket, hogy a TCS-ban állítsák össze a saját tisztítószer listájukat, egészítsék ki azokkal, amelyeket alkalmaznak.
	

	6. 
	A Tanulócsoportok bemutatják egymásnak a tisztítószer listájukat.
	

	Résztvevők

Az ideális 16-20 fős csoport. 



	Alkalmazási terület

A környezet higiénéjével kapcsolatos ismeretek bővítése

	Korlátok, javaslatok

A feladat előtt kérdezzük meg a résztvevőket, milyen tisztítószereket és mire használnak.


	Cím
	Ráhangolás: „Kedvenc ételeim, ahogyan a nagymamám készítette!”

	Cél
	Ráhangolni a résztvevőket a táplálkozás témájára a kedvenc ételek felidézésével

	Sorszám
	Feladat lépései
	Időigény

	1. 
	A tréner megkéri a résztvevőket, gondoljanak azokra a kedvenc ételekre, amelyeket nagymamáik készítettek.

Minden résztvevőt megkérdez, mi a kedvenc étele, az elhangzottakat rögzíti a flipcharton.


	10’

	2. 
	Majd összefoglalja az elhangzottakat úgy, hogy kitér az „ahány ház, annyi főzési szokás” kapcsán arra, hogy amit szeretünk, nem biztos, hogy egészséges, és megfelelő tápértékkel bír. Fontos kitérni arra is, hogy a kedvenc ételek is elkészíthetők egészségesebb változatban.
	5’

	Résztvevők

Az ideális 16-20 fős csoport. Nagycsoportban is elvégezhető.



	Időigény

15 perc.



	Alkalmazási terület

Az egészségtudatos táplálkozás fejlesztése. A szokások szerepének kiemelése az életvitelben. 

	Korlátok, javaslatok

A ráhangoló gyakorlatot célszerű dinamikusan irányítani. Ha szükséges, a tréner kérdezzen. Például kinek a kedvenc étele a töltött káposzta, rántott hús, stb. Olyan ételekre kérdezzünk, amelyek általánosan részei voltak a családi étkezéseknek.

	Eszközök

flipchart


	Cím
	„Evés vagy táplálkozás?” (3. sz. feladat)

	Cél
	A tudatos étkezés, táplálkozás megalapozása

	Sorszám
	Feladat lépései
	Időigény

	1. 
	A tréner ételképek csomagját adja oda a Tanulócsoportoknak.
Megkéri a résztvevőket, hogy Tanulócsoportjukban az ételképek segítségével rakják össze a helyes táplálkozás, étkezés összetevőit.
	10’

	2. 
	A Tanulócsoportok bemutatják az általuk összerakott helyes táplálkozás összetevőt.
	15’

	3. 
	A tréner bemutatja az egészséges táplálkozás összetevőit, kiemeli a mértékletesség fontosságát, és bemutat két speciális diétát. (6.-8. dia)
	10’

	4. 
	A résztvevők az elhangzottak alapján, egyéni munkában a 3. sz. feladatlapban rögzítik étkezési szokásaikat. (3. sz. feladatlap)
	10’

	5. 
	Az eredmények megbeszélése TCS-ban. Tanulságok megosztása plenárisan.
	15’

	Résztvevők

Az ideális 16-20 fős csoport. Nagycsoportban is elvégezhető.



	Időigény

60 perc


	Alkalmazási terület

Az egészségtudatos gondolkodás fejlesztése, a személyes felelősségvállalás tudatosítása, az egészséges táplálkozás megalapozása.


	Korlátok, javaslatok
Hívjuk fel a résztvevők figyelmét az étkezés tervezésének fontosságára.

	Eszközök

ételképek, feladatlap,
diasor, kivetítő


	Cím
	Feldolgozás munkahelyi környezetben

Mintaétrend kialakítása (4. sz. feladat)

	Cél
	Az egészséges táplálkozásról ismeretek bővítése, tudatos étkezés megalapozása

	Sorszám
	Feladat lépései
	Időigény

	1. 
	A mentor felidézi az egészséges étkezésről, táplálkozásról elhangzottakat, és megkéri a résztvevőket, hogy az elhangzottak alapján állítsanak össze egy mintaétrendet. Vegyék figyelembe az évszak nyújtotta lehetőségeket!

 (4. sz. feladatlap)
	igény szerint 40’ és 90’

között 

	2. 
	Páros munka TCS-ban
	

	3. 
	A párok bemutatják az összeállított mintaétrendet.
	

	4. 
	A mintaétrend megbeszélése, melyikben mi a jó, egy közös elkészítése TCS-ban.
	


	Cím
	További ajánlott gyakorlat

„Főzzünk egészségesen!”

Receptalkotás

	Cél
	Az egészséges táplálkozásról ismeretek bővítése, tudatos étkezés megalapozása.


	Sorszám
	Feladat lépései
	Időigény

	1. 
	A mentor elmondja, hogy a következő feladatban a TCS-ban párok alakulnak. A párok feladata az lesz, hogy négy összetevőből, alapanyagból ételreceptet kell alkotniuk. Az összetevőket véletlenszerűen húzzák ki.
	igény szerint 40’ és 90’

között 

	2. 
	A mentor a TCS-ban egyenként megszólítja a résztvevőket, és ami a tárgykörben elhangzik, azt rögzíti.
	

	3. 
	A végén egy gyűjtemény áll a TCS rendelkezésére.
	

	Résztvevők

Az ideális 16-20 fős csoport. Nagycsoportban is elvégezhető.



	Alkalmazási terület

Az egészségtudatos gondolkodás fejlesztése, a személyes felelősségvállalás tudatosítása, az egészséges táplálkozás megalapozása.



	Korlátok, javaslatok

Az alapanyagok megadásánál legyenek figyelemmel az évszakban piacon megvásárolható terményekre és a jövedelmi viszonyokra!



	Eszközök

alapanyag kártyák

Például:

Rostok: bab, sárgaborsó, lencse, gyümölcsök
Szénhidrátok: tészta, burgonya

Zöldségek: burgonya, fejes káposzta, kelkáposzta, sárgarépa, cékla, fekete retek, bab, zöld saláta, spenót, zöldborsó, uborka, paprika, paradicsom, hagyma, fokhagyma, tök, karfiol, karalábé
Gyümölcsök: alma, szőlő, szilva, körte
Tejtermékek: tej, joghurt, kefír, túró, sajt, vaj

Húsok: csirkehús, pulykahús 

Hal: friss halszelet, mirelit tonhal
Zsírok, olajok: napraforgó olaj
Zöldfűszerek: petrezselyemzöld, zeller zöld, kapor



	Cím
	„Szabad mozgás zenére”

Ráhangolás

	Cél
	A témára való ráhangolás.

	Sorszám
	Feladat lépései
	Időigény

	1. 
	A tréner azt kéri a résztvevőktől, hogy adják át magukat a zenének, és ahogy jól esik, úgy mozogjanak a zenére.
	5’

	2. 
	A csoport minden tagját megkérdezi arról, hogy mennyire ment könnyen a mozgás, milyen érzései vannak a ráhangoló gyakorlattal kapcsolatban,
	5’

	Korlátok, javaslatok

A résztvevők testi állapotát vegyük figyelembe. A csoportnak megfelelően választhatunk relaxációs vagy klasszikus zenét. A választott rész legalább 3-4 perces legyen, hogy legyen idő a zenére és a mozgásra figyelni.


	Eszközök

cd lejátszó, instrumentális zene

(Pl. Kitaro: Silk Road, Rossini: A sevillai borbély – Nyitány, Brahms: Magyar táncok, Nr. 2. Chopin: Cisz-moll keringő, Debussy : A tenger, Gershwin: Kék rapszódia)




	Cím
	„Ön mit sportol vagy mozog?”
A testmozgás, sportolás lehetőségei

	Cél
	Az egészséges életmódhoz szükséges mozgási és sportolási módok összegyűjtése, a további lehetőségek feltárása


	Sorszám
	Feladat lépései
	Időigény

	3. 
	A tréner megkérdezi a résztvevőket, mit mozognak vagy sportolnak, és milyen rendszerességgel.
	3’

	4. 
	A csoport minden tagját megkérdezi, az elhangzottakat rögzíti.
	5’

	5. 
	A rögzítés után megkérdezi, hogy milyen mozgást vagy sportot tudnának még beépíteni a személyes életükbe, majd az újabban felmerülő ötleteket is rögzíti.
	5’

	6. 
	A tréner összefoglalja a pihenés, testmozgás és sportolás jelentőségét, hatását az egészségre. (9. dia)
	5’

	Résztvevők

Az ideális 16-20 fős csoport. Nagycsoportban is elvégezhető.



	Időigény

20 perc.



	Alkalmazási terület

Az egészségtudatos gondolkodás fejlesztése, a személyes felelősségvállalás tudatosítása, speciális sportolási, testmozgási ötletek gyűjtése.


	Korlátok, javaslatok

A résztvevők testi állapotát vegyük figyelembe.



	Eszközök

flipchart, filctollak
diasor, kivetítő


	Cím
	„Mit adok, és mit kérek”
Mit tehetünk a jó párkapcsolatért? 

	Cél
	A jó párkapcsolat kialakításához szükséges tényezők gyűjtése, tudatosítása, az egyéni felelősségvállalás erősítése.

	Sorszám
	Feladat lépései
	Időigény

	1. 
	A tréner üres kártyákat oszt ki a résztvevőknek. Megkéri a résztvevőket, hogy gondolják át, mit tehetnek azért, hogy kiegyensúlyozott, jó párkapcsolatot, házastársi kapcsolatot alakítsanak ki. Mit adnak a másiknak és mit várnak el a másik féltől egy kapcsolatban.
Fontos, hogy a tréner hangsúlyozza, nem anyagiakról, tárgyakról és pénzről van szó, hanem olyan tényezőkről, amitől a felek szeretnek együtt lenni, és működik a kapcsolatuk.
	5’

	2. 
	A Tanulócsoportok megbeszélik, majd az üres kártyákra rögzítik az összegyűjtött tényezőket.
	15’

	3. 
	A TCS-k bemutatják az összegyűjtött tényezőket, amelyeket a tréner kiragaszt.
	15’

	4. 
	A tréner összefoglalja a csoportmunka eredményeit, és bemutatja a jó párkapcsolat tényezőit. (10.-11. dia)
	5’’

	Résztvevők

Az ideális 16-20 fős csoport. Nagycsoportban is elvégezhető.



	Időigény

40 perc.



	Alkalmazási terület

Társas kapcsolatok fejlesztése, a személyes felelősségvállalás tudatosítása, az önismeret fejlesztése.

	Korlátok, javaslatok

Ha nem indul el a gondolkodás, a tréner néhány fontos jellemzőt mondjon példaként. Például, bizalom, szerelem, kölcsönös tisztelet, felelősség egymásért. Minden csoportos feladatvégzésnél fontos, hogy a tréner figyelje a csoportok munkáját, hogy tanácstalanság esetén támogatást tudjon nyújtani.


	Eszközök

üres kártyák, filctollak, flipchart, gumiragasztó,
diasor, kivetítő


	Cím
	Feldolgozás munkahelyi környezetben

Amit tenni kell a jó családért, kapcsolatért!

	Cél
	Az egyéni felelősség jelentőségének tudatosítása a kapcsolatalakításban

	Sorszám
	Feladat lépései
	Időigény

	1. 
	A mentor a téma bevezetőjében elmondja, hogy saját tapasztalata szerint vannak jó, és vannak rossz házasságok. A jó kapcsolatok, a jó házasság nagymértékben függ a felektől.  Átgondolva a jó kapcsolattal összefüggő tantermi, tréneri összefoglalót, arra kéri a résztvevőket, hogy gondolják át, saját környezetükben látott jó párkapcsolati, házassági példákat. 
	igény szerint 40’ és 90’

között 

	2. 
	Páros munka TCS-ban arról, hogy miért és mitől jók ezek a kapcsolatok.
	

	3. 
	A párok bemutatják az összeállított listát.
	


	Cím
	Milyen balesetek, rosszullétek fordulhatnak elő velem, vagy a munkahelyemen?

	Cél
	Az elsősegélynyújtás téma bevezetése, a lehetséges, leggyakoribb veszélyhelyzetek összegyűjtése.

	Sorszám
	Feladat lépései
	Időigény

	1. 
	A tréner minden Tanulócsoportnak kártyacsomagot oszt ki. tA Tanulócsoportoknak az lesz a feladata, hogy a kártyacsomagok alapján gyűjtsék össze leggyakrabban előforduló, és elsősegélynyújtást kívánó helyzeteket.
	10’

	2. 
	A Tanulócsoportok a kártyák alapján kiválasztják és bemutatják a helyzeteket.
	15’

	3. 
	A tréner összefoglalja az elsősegélynyújtás alapvető tudnivalóit. (12.-15. dia)
	10’

	Résztvevők

Az ideális 16-20 fős csoport. Nagycsoportban is elvégezhető.

	Időigény

35 perc.



	Alkalmazási terület

Elsősegély nyújtási alapismeretek, alapfeladatok. Az egyéni segítségnyújtás mértékének tudatosítása.

	Korlátok, javaslatok

A résztvevők testi, szellemi állapotát vegyük figyelembe.

	Eszközök

kártyák, flipchart, diasor, kivetítő


	Cím
	Mit kell tennem akkor…? (5. sz. feladat)

	Cél
	Az elsősegélynyújtás téma bevezetése, a lehetséges, leggyakoribb veszélyhelyzetek összegyűjtése.

	Sorszám
	Feladat lépései
	Időigény

	1. 
	A mentor elmondja, hogy a Tanulócsoportoknak az lesz a feladata, hogy kihúzzanak egy szituációs kártyát, majd a szituációnak megfelelő elsősegély ábrát kiválasszák az Elsősegély táblázatból.
	5’

	2. 
	A Tanulócsoportok a szituációs kártyákon szereplő helyzetnek megfelelően kiválasztják az Elsősegély táblázatból az alkalmazandó eljárást. 5. sz. feladatlap
	15’

	3. 
	A Tanulócsoportok a kártyák segítségével bemutatják a helyzeteket. 
	10’

	Résztvevők

Az ideális 16-20 fős csoport. Nagycsoportban is elvégezhető.



	Időigény: 30 perc

	Alkalmazási terület

Elsősegély nyújtási alapismeretek, alapfeladatok. Az egyéni segítségnyújtás mértékének tudatosítása.

	Korlátok, javaslatok

A résztvevők testi, szellemi állapotát vegyük figyelembe.

	Eszközök

5. sz. feladatlap




	Cím
	Feldolgozás munkahelyi környezetben

Hova fordulhatok akkor…? (6. sz. feladat)

	Cél
	Az elsősegélynyújtás téma bevezetése, a lehetséges, leggyakoribb veszélyhelyzetek összegyűjtése.

	Sorszám
	Feladat lépései
	Időigény

	1. 
	A mentor megkéri a résztvevőket, beszéljék meg a Tanulócsoportban, hogy problémáik esetén, hova fordulnak, kinek, milyen információja van.
	igény szerint 40’ és 90’

között

	2. 
	A Tanulócsoportok megbeszélik, és rögzítik, hogy alkoholprobléma vagy párkapcsolati probléma esetén hova fordulhatnak.

6. sz. feladatlap
	

	3. 
	A mentor a Tanulócsoportokban további megbeszélést kezdeményez. Tudnak-e a résztvevők olyan problémáról, amit még érdemes megbeszélni, és információt szerezni, hogy hova lehet segítségért fordulni.
	


	Cím
	Hova fordulhatok akkor…?

Ráhangolás

	Cél
	Az előző napi megbeszélés témáinak, problémáinak megosztása, információátadás, ráhangolás

	Sorszám
	Feladat lépései
	Időigény

	1. 
	A tréner megkéri a résztvevőket, hogy gondoljanak az előző napra, milyen problémákat beszéltek meg, és minden információkat kaptak, tudnak-e arról, hova forduljanak gondjaik esetén.
	5’

	2. 
	A tréner mindenkit egyenként megkérdez
	10’

	Résztvevők

Az ideális 16-20 fős csoport. Nagycsoportban is elvégezhető.



	Időigény: 15 perc

	Alkalmazási terület

A segítségkéréssel összefüggő ellenállás csökkentése. Segítő helyekről információ megosztás.

	Eszközök

flipchart



	Cím
	Szenvedélybetegségek

Szenvedélyeink, szokásaink

	Cél
	A függőséget okozó élvezeti szerek összegyűjtése, a szenvedélybetegségek okai, a mérték viszonylagossága, a szenvedélybetegségek megelőzése.

	Sorszám
	Feladat lépései
	Időigény

	1. 
	A tréner megkérdezi, hogy ki milyen élvezeti szerekkel él. Ki dohányzik például, ki él rendszeresen alkoholos italokkal, vagy nyugtatókkal. 
	5’

	2. 
	A csoport által mondottak rögzítése flipcharton.
	10’

	3. 
	Mi mennyi? Az élvezeti szerek fogyasztásának mennyisége – megbeszélés a teljes csoportban.
· Sokat cigizik. (hány szálat naponta?)

· Sok sört iszik (hány üveggel naponta?)

· Sok nyugtató gyógyszert szed (hány szemet naponta?)

· Sokat játszik a számítógépen. (hány órát naponta?)
	10’

	4. 
	A tréner megkérdezi: Mit tudnak arról, hogy milyen okok miatt használnak az emberek mértéktelenül függőséget okozó szereket?
Megbeszélés a teljes csoportban.
	10’

	5. 
	Tréner megkérdezi, hogy egyénileg, hogtyan előznék meg a TCS tagjai a szenvedélybetegséget. Tréneri összefoglaló a szenvedélybetegségekről és megelőzésükről. (16-19.dia)
	15’

	Résztvevők

Az ideális 16-20 fős csoport. 

	Időigény

50 perc.

	Alkalmazási terület

Önismeret fejlesztés. Egészségtudatosság fejlesztése. 

	Korlátok, javaslatok

A résztvevők testi, szellemi állapotát vegyük figyelembe.

	Eszközök

kivetítő, diasor


	Cím
	Feldolgozás munkahelyi környezetben

„Üzenet a liftből” (7. sz. és 8. sz. feladat)

	Cél
	A héten tapasztaltak feldolgozása: egyéni visszatekintés, saját aktivitás és a tanultak értékelése

A héten tapasztaltak feldolgozása: visszacsatolás egymásnak.

	Sorszám
	Feladat lépései
	Időigény

	1. 
	A mentor megkéri a résztvevőket, gondolják át a hét történéseit, mennyire voltak aktívak, mit tanultak és melyek voltak a legemlékezetesebb események. Megkéri a résztvevőket, hogy ezek alapján töltsék ki a 7. sz. feladatlapot, majd a 8. sz. feladatlapot.
	igény szerint 40’ és 90’

között

	2. 
	A Tanulócsoportban mindenki egyenként kiemeli azt, ami számára fontos volt.


	

	3. 
	A mentor összefoglalja az elhangzottakat, kiemeli az azonosságokat, reflektál a megfogalmazott gondolatokra.
	


	Cím
	Heti rend készítése

Vizsgafeladat

	Cél
	A tanultak önálló alkalmazása, az egészségtudatosság fejlesztése

	Sorszám
	Feladat lépései
	Időigény

	1. 
	A tréner elmondja a résztvevőknek, hogy az lesz a feladatuk, kiscsoportokban alkossanak meg egy heti rendet, amibe az ételeket, mozgást és tisztálkodást is belefoglalják.
	5’

	2. 
	A tréner véletlenszerűen kiscsoportokat alakít, létszámtól függően 3-4 fős csoportokat.
	5’

	3.
	Csoportmunka, rögzítés A/3-as papíron. A csoportok munkáját a tréner, mentor, szupervizor figyeli.
	20’

	4.
	Minden csoport bemutatja a heti rendjét.
	15”

	5.
	A tréner összefoglalja, értékeli a hallottakat, kiemeli a legfontosabbakat, felhívja a figyelmet a hiányokra, ha vannak.
A tréner, mentor, szupervizor visszacsatolást adnak a megfigyelt csoportoknak és a benne résztvevőknek.

Szempontok:

· egyéni aktivitás

· ismeretek megosztása
	15’

	Résztvevők

Az ideális 16-20 fős csoport. 

	Időigény

60 perc.

	Alkalmazási terület

Az egészséges életmódról tanultak összefoglalása, az egészségtudatosság fejlesztése, egyéni felelősségvállalás erősítése.

	Korlátok, javaslatok

A résztvevők testi, szellemi állapotát vegyük figyelembe.

	Eszközök

A/3-as papír, filctollak, gyurmaragasztó


6. Feladatlapok

A tananyagot készítette a Konett Team tananyaga alapján

a TÁMOP-5.3.8-11/A1-2012-0001 számú kiemelt projektet megvalósító konzorcium

A projekt az Eurépai Unié timogatasaval, az Eurdpai
Szocialis Alap tarsfinanszirozasaval valosul meg.



